LHDN tidak lagi terima cek, MOPO sebagai instrumen bayaran cukai langsung

PUTRAJAYA, 23 Zulkaedah 1444H, Isnin – Lembaga Hasil Dalam Negeri (LHDN) secara berperingkat tidak lagi menerima cek dan Money Order/Postal Order (MOPO) sebagai instrumen terimaan bagi bayaran cukai langsung di semua Pusat Pengurusan Terimaan LHDN (PPTH), Kaunter Bayaran Duti Setem, bank dan pejabat pos yang menjadi ejen kutipan bayaran LHDN, bermula 1 Jun lepas.

LHDN dalam kenyataan hari ini berkata, pengecualian bagaimanapun diberikan kepada bayaran cukai pendapatan bagi bayaran pendahuluan dan ansuran kes audit, siasatan dan guaman sivil menggunakan Cek/Post Dated Cheque (PDC) yang telah dikemukakan kepada LHDN sebelum 1 Ogos 2023.

Menurutnya, pengecualian pemberhentian penerimaan MOPO sebagai instrumen terimaan bagi bayaran cukai langsung juga diberikan untuk bayaran potongan cukai dua peratus terhadap pembayaran komisen oleh syarikat pembayar kepada ejen, pengedar atau pengagih seperti di bawah Seksyen 107D, Akta Cukai Pendapatan 1967.

LHDN berkata, saluran bayaran yang akan terlibat dengan pelaksanaan pemberhentian penerimaan cek dan MOPO adalah Kaunter Bayaran PPTH Kuala Lumpur, Kuching dan Kota Kinabalu; kaunter bayaran bank dan Pos Malaysia yang menjadi ejen kutipan LHDN; mesin deposit cek (CDM) di bank yang menjadi ejen kutipan LHDN; bayaran cukai pendapatan yang dihantar melalui pos atau kurier; dan kaunter bayaran duti setem di Pejabat Satelit atau Pejabat Setem Negeri.

Selepas 1 Ogos 2023, LHDN berkata, pembayaran cukai langsung bagi saluran PPTH, bank ejen dan pejabat pos dengan menggunakan nombor bil atau nombor pengenalan cukai (TIN) boleh dilaksanakan melalui medium bayaran secara bank draf atau tunai.

“Medium bagi bayaran Duti Setem di Kaunter Bayaran Duti Setem di Pejabat Satelit atau Pejabat Setem Negeri selepas 1 Julai 2023 pula dibuat menggunakan bank draf sahaja,” menurut kenyataan itu.

Ia juga boleh dibuat secara tunai menerusi Kaunter Pos Malaysia, bank ejen, mesin deposit tunai bank ejen; mesin juruwang automatik bank ejen tertentu; atau menerusi Pindahan Telegrafik, Pindahan Dana Elektronik dan Pindahan Giro Antara Bank (IBG) menggunakan Sistem e-TT bagi pembayar cukai yang mempunyai akaun bank di Malaysia dan juga pembayar cukai yang mempunyai akaun bank di luar Malaysia. – Bernama


Siasatan dedah kanak-kanak muslim di Mesir dijadikan anak angkat keluarga Kristian

KAHERAH, 3 Muharram 1443H, Khamis – Beberapa kanak-kanak Muslim Mesir dilaporkan diseludup pihak berkuasa pendudukan Israel pada tahun 1970-an ke Eropah untuk dijadikan anak angkat oleh keluarga Kristian, lapor Arabi Post.

Perkara ini dedahkan ketika siasatan dilakukan oleh pengawal selia negara itu, yang mengesahkan bahawa penyeludupan kanak-kanak untuk dijadikan anak angkat adalah haram.

Pada awal tahun 1970-an, tiga kanak-kanak yang ditinggalkan ditemui di bandar El-Arish di Sinai Utara dan mereka diserahkan kepada pihak berkuasa haram Israel yang menduduki semenanjung ketika itu.

Panglima Tentera Kerajaan dan Menteri Kesejahteraan Israel pada ketika itu memutuskan untuk menghantar mereka untuk dijadikan sebagai anak angkat di Eropah.

Ketika penyiasatan kes tersebut, yang secara terperincinya didedahkan baru-baru ini, pengawal selia negara menemukan bukti lain di mana seorang bayi yang dilahirkan oleh keluarga Muslim di luar perkahwinan juga dihantar untuk diambil sebagai anak angkat oleh keluarga Kristian di Eropah.

Ibu kepada bayi tersebut dalam kes ini memberi kebenaran bertulis kepadanya.

Menurut dokumen rasmi yang baru dikeluarkan, ketika kes-kes ini didedahkan, dua kanak-kanak telah diserahkan kepada keluarga baru dan dua lagi bakal diserahkan.

Kakitangan di pejabat pengawal selia negara tidak berpuas hari dengan pendapat penasihat undang-undang Kementerian Kebajikan dalam isu tersebut.

Berikutan itu, mereka meminta pendapat daripada jabatan perundangan mereka sendiri.

Wakil Pengawal Selia Negara, Shmuel Hollander, menjawab bahawa melakukan urusan melibatkan kanak-kanak adalah haram dan tidak dapat diterima secara moral.

Beliau menegaskan bahawa menyerahkan kanak-kanak keluarga Muslim kepada keluarga Kristian di Eropah adalah pelanggaran undang-undang tempatan di Sinai, dan juga undang-undang antarabangsa.

Pada masa sama, beliau memetik artikel dari konvensyen Geneva dan perjanjian lain.

Pakar undang-undang itu menambah, perkara yang betul untuk dilakukan adalah menghubungi kepemimpinan masyarakat setempat, organisasi kebajikan di Tebing Barat yang diduduki atau Jawatankuasa Antarabangsa Palang Merah. – Agensi


Kes COVID-19 di India cecah 3 juta

NEW DELHI, 4 Muharram 1442H, Ahad – Jumlah kes keseluruhan jangkitan pandemik COVID-19 di India sudah mencecah tiga juta, kata Kementerian Kesihatan negara itu.

Kementerian berkata, India melepasi angka itu hanya dalam tempoh 16 hari setelah jumlah kes melebihi dua juta.

Kemas kini yang dikeluarkan oleh kementerian menunjukkan jumlah kematian adalah 56,706.

Dalam tempoh 24 jam terakhir, India merekodkan hampir 70,000 kes baharu.

Daripada laporan kementerian, negeri barat Maharashtra melaporkan jumlah kes tertinggi di negara itu.

Meskipun jumlah kes meningkat mendadak, India turut merekodkan jumlah kes pulih yang tinggi, menurut kementerian.

“India telah mencapai satu lagi kejayaan kerana mencatat pemulihan tertinggi dalam satu hari iaitu sebanyak 63,631 dalam 24 jam terakhir.

“Dengan jumlah pesakit pulih keluar dari hospital dan kuarantin di rumah (sekiranya berlaku kes ringan dan sederhana), kadar pulih telah mencapai 74.69 peratus,” kata kementerian dalam kenyataan, hari ini.

Menerusi jumlah terkini kes COVID-19 yang terus meningkat, India sudah hampir mencapai angka yang sama dengan Brazil – negara yang menduduki tempat kedua dengan kes dan kematian tertinggi di dunia.

Sebelum ini, pakar memberi amaran bahawa India mungkin mengatasi Amerika Syarikat (AS) – negara paling teruk terjejas akibat wabak. – Agensi


Kakitangan Mahkamah Syariah direman bantu siasatan SPRM

KANGAR, 11 Syaaban 1442H, Khamis – Seorang kakitangan mahkamah syariah direman selama dua hari bermula hari ini, bagi membantu siasatan rasuah berkaitan proses permohonan pengesahan sabitan nasab.

Perintah reman hingga 26 Mac itu dikeluarkan Majistret Kamaliza Md Zain di Mahkamah Kangar hari ini yang membenarkan permohonan Suruhanjaya Pencegahan Rasuah Malaysia (SPRM) bagi membolehkan siasatan dijalankan mengikut Seksyen 17 (a) Akta SPRM 2009.

Suspek ditahan selepas memberi keterangan di Pejabat SPRM Perlis kira-kira 5.30 petang semalam.

Menurut sumber, kakitangan mahkamah syariah dengan gred 29 berusia 41 tahun itu menerima suapan berjumlah RM5,500 sebagai dorongan untuk melancarkan proses permohonan pengesahan sabitan nasab.

Menurut sumber  itu,  berdasarkan semakan transaksi, kakitangan terbabit telah menerima RM3,000 pada Rabu minggu lepas. -Bernama


Rosmah mohon batal 17 pertuduhan elak cukai, pengubahan wang haram

KUALA LUMPUR, 21 Safar 1445H, Khamis –  Mahkamah Tinggi di sini menetapkan 13 Disember ini untuk mendengar permohonan Datin Seri Rosmah Mansor bagi membatalkan 12 pertuduhan pengubahan wang haram melibatkan RM7,097,750 dan lima pertuduhan gagal mengisytiharkan pendapatannya kepada Lembaga Hasil Dalam Negeri (LHDN).

Hakim K. Muniandy menetapkan tarikh tersebut pada pengurusan kes hari ini selepas peguam Datuk Firoz Hussein Ahmad Jamaluddin yang mewakili Rosmah memaklumkan pihaknya memfailkan permohonan itu semalam.

Isteri bekas Perdana Menteri Datuk Seri Najib Tun Razak itu memfailkan notis usul tersebut, memohon agar beliau dilepas dan dibebaskan daripada kesemua 17 pertuduhan yang dikenakan terhadapnya pada 4 Oktober 2020.

Menerusi afidavit sokongan yang difailkan bersama notis usul itu, Rosmah mendakwa pertuduhan dikenakan ke atasnya adalah tanpa asas, defektif selain tidak mendedahkan sebarang kesalahan dalam undang-undang.

“Kesemua pertuduhan tersebut secara asasnya adalah berlandaskan bahawa saya kononnya gagal untuk memfailkan pulangan diperlukan di bawah Seksyen 77 (1) Akta Cukai Pendapatan, 1967 (Akta 53) yang bertentangan dengan Seksyen 112 Akta Cukai Pendapatan 1967.

“Pada masa material, Ketua Pengarah Lembaga Hasil Dalam Negeri (LHDN) tidak pernah menyerahkan kepada saya sebarang taksiran, permintaan dan tuntutan seperti diperuntukkan di bawah Akta Cukai Pendapatan 1967 tersebut yang menjadikan jumlah itu boleh dikenakan bayaran,” dakwanya.

Dakwa Rosmah, hanya Suruhanjaya Khas Cukai Pendapatan (SCIT) yang mempunyai hak untuk menentukan sekiranya jumlah tersebut adalah tertakluk kepada pembayaran cukai dan bukannya mahkamah.

“Jika mahkamah jenayah meneruskan dengan penentuan tersebut (iaitu sama ada jumlah tersebut perlu pembayaran cukai) maka ia akan mengambil alih fungsi SCIT yang merupakan satu badan diberi kuasa melalui undang-undang bertulis.

“Saya mempunyai hak substantif dan hak perlembagaan untuk dilayan secara saksama dan mempunyai hak perundangan substantif di bawah Bahagian VI Akta Cukai Pendapatan 1967 untuk mengemukakan rayuan terhadap apa-apa taksiran dilakukan pihak LHDN yang jelas dinafikan kepada saya dalam kes ini,” katanya.

Rosmah, 71, berdepan 12 pertuduhan pengubahan wang haram membabitkan RM7,097,750 dan lima pertuduhan gagal mengisytiharkan pendapatannya kepada LHDN.

Beliau didakwa melakukan kesalahan itu di Affin Bank Berhad, Cawangan Bangunan Getah Asli, Jalan Ampang di Kuala Lumpur antara 4 Dis 2013 dan 8 Jun 2017 serta di LHDN, Kompleks Bangunan Kerajaan, Jalan Tuanku Abdul Halim di Kuala Lumpur dari 1 Mei 2014 hingga 1 Mei 2018.

Perbicaraan bagi kes ini bermula pada 24 Ogos lepas dan dua saksi telah dipanggil memberi keterangan. – Bernama


Hina institusi raja: Pemilik akaun Facebook ‘Raja Hairun’ direman dua hari

KUALA LUMPUR, 22 Ramadan 1444H, Khamis – Pemilik akaun Facebook bernama ‘Raja Hairun’ yang ditahan di Temerloh, Pahang, semalam kerana disyaki menghina institusi diraja di laman sosial, direman dua hari bermula hari ini.

Setiausaha Polis Diraja Malaysia (PDRM), Datuk Noorsiah Mohd Saaduddin berkata, permohonan reman terhadap lelaki berusia 42 tahun itu dibuat di bawah Seksyen 117 Kanun Tatacara Jenayah.

Beliau berkata, kes berkenaan dikendalikan Unit Siasatan Jenayah Terkelas, Bahagian D5, Jabatan Siasatan Jenayah Bukit Aman.

“Kes disiasat mengikut Seksyen 4 (1) Akta Hasutan 1948 dan Seksyen 233 Akta Komunikasi dan Multimedia 1998,” katanya dalam kenyataan. – Bernama


Senario anak muda tak ke masjid membimbangkan

BANGI, 16 Zulkaedah 1441H, Rabu – Ketidakhadiran jemaah dalam kalangan generasi muda ke masjid pada waktu solat adalah sesuatu yang perlu dibimbangkan.

Ini kerana generasi muda merupakan pelapis kepimpinan negara pada masa hadapan, dan jiwa mereka perlu diisi dengan ilmu keagamaan yang baik.

Sehubungan itu, Naib Presiden Ikatan Muslimin Malaysia (ISMA), Prof Dr Zainur Rashid Zainuddin yang mengambil berat berkenaan masalah tersebut mengajak, masyarakat memikirkan apa yang boleh dilakukan bagi memperbetulkan keadaan.

“Saya sempat berkunjung ke beberapa buah negeri sejak larangan merentas negeri diangkat oleh kerajaan.

“Di antara soalan di benak kepala yang belum terjawab adalah di manakah anak-anak muda kita terutamanya di kalangan para pelajar sekolah menengah dan IPT semasa waktu solat?

“Kini jarang sekali kelihatan generasi muda kita yang solat berjemaah di masjid, apatah lagi semasa solat Subuh. Secara peribadi, saya sangat concern dengan senario ini,” katanya dalam kenyataan, hari ini.

Kebimbangan itu berasas selepas polis menahan 21 individu termasuk empat pelajar sekolah menengah yang menyertai pesta liar di sebuah apartment servis di Bukit Bintang, awal pagi Sabtu lepas.

Ketua Polis Daerah Dang Wangi, ACP Mohd Fahmi Visuvanathan Abdullah berkata, mereka yang berusia antara 15 hingga 40 tahun itu ditahan dalam satu serbuan oleh Bahagian Siasatan Jenayah Nartotik Ibu Pejabat Polis Daerah (IPD) Dang Wangi kira-kira jam 4.30 pagi.

Katanya, ketika serbuan, polis telah memeriksa 34 individu yang terdiri daripada 28 lelaki dan enam wanita yang berada di kediaman terbabit.

“Daripada jumlah itu, seramai 21 orang didapati positif dadah jenis methamphetamine. Bagi mereka yang didapati negatif ujian saringan air kencing, (mereka) dibebaskan tanpa syarat,” katanya dalam satu kenyataan hari ini.

Katanya, seorang daripada mereka merupakan pelajar kolej swasta.


Tiga senator cadang bahas isu LCS di Dewan Negara

KUALA LUMPUR, 11 Muharram 1444H, Selasa – Tiga Ahli Dewan Negara hari ini mencadangkan supaya isu berhubung Kapal Tempur Pesisir (LCS) dibahaskan di Dewan Negara sebelum persidangan tamat, Selasa depan.

Cadangan itu dikemukakan Senator Lim Hui Ying, Senator Fadhlina Sidek dan Datuk A. Kesavadas Nair yang ingin tahu lebih lanjut mengenai perolehan LCS bagi Tentera Laut Diraja Malaysia (TLDM) di bawah Kementerian Pertahanan.

Lim berkata, isu itu perlu dibahas memandangkan ia melibatkan kepentingan awam serta keselamatan negara, dan pihaknya telah memberikan surat pemberitahuan usul kepada Yang Dipertua Dewan Negara, Tan Sri Dr Rais Yatim mengikut Peraturan Mesyuarat 17 (1), hari ini.

“Saya memohon jasa Yang Dipertua Dewan Negara untuk benarkan saya bentangkan usul mengikut Peraturan Mesyuarat 17 (1) bertujuan merundingkan perkara berhubung laporan Jawatankuasa Kira-kira Wang Negara (PAC) tentang perolehan LCS bagi TLDM.

“Laporan PAC itu turut mendedahkan pelbagai kepincangan, penyelewengan dan salah guna kuasa dalam keseluruhan projek ini termasuk melibatkan mantan Menteri Pertahanan. Justeru, perkara ini wajar dibahaskan di Dewan Negara memandangkan ia melibatkan kepentingan awam dan keselamatan negara,” katanya pada sidang media di bangunan Parlimen, hari ini.

Sementara itu, Fadhlina menyeru agar Ahli Dewan Negara turut mengambil bahagian dalam perbahasan usul itu sekiranya dibenarkan kelak, supaya ia dilihat sebagai satu kepentingan negara secara bipartisan selain mengharapkan kehadiran menteri yang bertanggungjawab.

Senada dengannya, Kesavadas berharap Yang Dipertua Dewan Negara akan memberi pertimbangan agar perkara itu dapat dibahaskan khususnya apabila ia melibatkan keselamatan negara dan disyaki berlakunya penyelewengan.

Sementara itu wakil Pejabat Yang Dipertua Dewan Negara memberitahu cadangan untuk mengemukakan usul itu telah dimaklumkan kepada speaker namun pemakluman usul masih belum diterima setakat petang ini.

Khamis lepas, PAC mendedahkan sembilan prosiding berhubung isu LCS bermula 18 November 2020 mendapati tiada satu kapal LCS telah disiapkan walaupun kontrak projek itu yang diberikan secara rundingan terus bernilai RM6.083 bilion itu memperuntukkan lima kapal seharusnya disiapkan dan diserah setakat Ogos 2022.- Bernama


Puluhan ribu protes tuntut pilihan raya baharu di Bangladesh

DHAKA, 16 Jamadilawal 1444H, Ahad – Puluhan ribu penyokong parti pembangkang utama Bangladesh berkumpul di Dhaka bagi membantah kerajaan dipimpin Perdana Menteri, Sheikh Hasina, sekali gus menuntut pilihan raya baharu.

Orang ramai melaungkan ‘Sheikh Hasina adalah pencuri undi’ di tengah-tengah ketegangan yang memuncak di ibu negara itu.

Protes itu diadakan beberapa hari selepas pasukan keselamatan menyerbu ibu pejabat pembangkang Parti Nasionalis Bangladesh (BNP) pada Selasa lalu.

Sekurang-kurangnya seorang maut dan puluhan lagi cedera dalam serbuan berkenaan.

Bantahan antikerajaan telah meletus di seluruh negara sejak beberapa bulan kebelakangan ini.

Ia susulan pemotongan bekalan elektrik dan kenaikan harga bahan api.

Perdana Menteri bagaimanapun telah menolak gesaan untuk berundur.

Seorang pegawai BNP berkata, kira-kira 200,000 orang telah menyertai perhimpunan pada Sabtu.

“Tuntutan utama kami ialah Sheikh Hasina meletakkan jawatan dan Parlimen dibubarkan serta membiarkan kerajaan sementara yang berkecuali bertindak untuk mengadakan pilihan raya yang bebas dan adil,” kata jurucakap BNP, Zahiruddin Swapan.

Jurucakap Polis Metropolitan Dhaka, Faruq Ahmed menolak dakwaan itu dan berkata, lokasi tersebut tidak boleh memuatkan lebih daripada 30,000 orang.

Pegawai BNP mendakwa, kerajaan mencetuskan mogok pengangkutan tidak rasmi untuk cuba menghalang orang ramai daripada menyertai perhimpunan berkenaan.

Perhimpunan itu diadakan sehari selepas dua pemimpin BNP ditahan atas dakwaan menghasut keganasan.

Lebih 2,000 aktivis dan penyokong parti pembangkang itu telah ditahan sejak 30 November lalu bagi menghalang mereka daripada menghadiri tunjuk perasaan.

Protes berlangsung secara aman, tetapi pasukan SWAT, unit antiterorisme dan skuad anjing bersiap sedia, kata Ahmed.

Polis juga telah menyediakan pusat pemeriksaan di jalan raya ke bandar dan meningkatkan keselamatan di sana. – Agensi

Pautan terdahulu;
https://ismaweb.net/2022/12/10/dua-pemimpin-pembangkang-bangladesh-500-penyokong-ditahan-polis/


Lari dari perang, 98 termasuk bekas tentera diseksa

BEIRUT, 7 Rabiulakhir 1442H, Isnin – Kerajaan Syria menyeksa 98 orang dalam dua tahun belakangan ini yang melanggar perjanjian Daraa 2018, menurut sumber tempatan.

Anadolu Agency yang memetik sumber sebagai berkata, rejim Presiden, Bashar al-Assad menyeksa penduduk yang tinggal di Daraa serta memohon pengampunan berdasarkan perjanjian.

Mereka yang diseksa termasuk sekitar 40 bekas tentera yang meninggalkan tentera Syria ketika perang saudara bermula.

Menurut laman web berita TV Syria, seorang bekas pegawai polis, Muaz Ata El-Samidi yang memohon pengampunan kepada rejim itu dihukum mati pada hari Sabtu.

Keluarganya diminta untuk mengambil mayatnya selepas itu.

Samidi meninggalkan pasukan rejim pada tahun 2012.

Pada tahun 2018, Russia bersama-sama Syria menandatangani perjanjian yang membenarkan ribuan pemberontak dan orang awam ke jalan selamat di wilayah-wilayah lain yang dikuasai pemberontak sementara mereka melancarkan serangan di Daraa – tempat kelahiran revolusi Syria.

Syria telah dilanda perang saudara sejak awal 2011 apabila rejim Assad memerangi penunjuk perasaan prodemokrasi. – Agensi


Pilihan raya Turkiye: Erdogan dahului pusingan awal kiraan undi

ANKARA, 24 Syawal 1444H, Isnin – Keputusan awal pilihan raya presiden Turkiye menunjukkan penyandang Presiden, Recep Tayyip Erdogan mendahului pesaingnya, Kemal Kilicdaroglu, dengan lebih 96 peratus undi, sementara menanti keputusan lain di seluruh negara.

Agensi Anadolu mengumumkan Parti AK Erdogan, dengan 49.39 peratus undi, mengatasi CHP Kilicdaroglu dengan 44.92 peratus, walaupun jurang itu dijangka mengecil apabila lebih banyak undi dikira.

Lembaga Pilihan Raya Tinggi Turkiye menyatakan undi Erdogan 49.49 peratus dengan 91.93 peratus peti undi dikira.

Sinan Ogan, calon presiden ketiga Perikatan Nenek Moyang Nasionalis (ATA), hanya mendapat 5.25 peratus undi.

Keputusan awal dijangka menguntungkan Erdogan, kerana kebanyakan pengundi kali pertama biasanya berasal dari kawasan pedalaman yang konservatif.

Bagaimanapun, empat sumber daripada pembangkang Turkiye berkata, mereka percaya Kilicdaroglu berada di hadapan dengan jurang yang kecil.

Datuk bandar pembangkang Istanbul dan Ankara juga mendakwa bahawa Kilicdaroglu berada di landasan untuk kemenangan berdasarkan hampir satu perempat daripada peti undi yang dikira.

Undian Ahad adalah salah satu pilihan raya paling penting dalam sejarah 100 tahun negara itu, pertandingan yang boleh menamatkan pemerintahan 20 tahun Erdogan dan bergema jauh di luar sempadan Turkiye.

Undian Parlimen dan presiden Turkiye dibuka pada 8 pagi (0500 GMT) dan ditutup pada 5 petang (1400 GMT) pada hari Ahad, dengan kira-kira 64 juta orang layak mengundi, termasuk 3.4 juta pengundi luar negara dan hampir enam juta pengundi kali pertama.

Pilihan raya itu telah memberikan cabaran terbesar kepada Erdogan yang berusia 69 tahun, di tengah-tengah kemelesetan ekonomi dan kesan gempa bumi yang dahsyat pada 6 Februari lalu.

Saingan utamanya, Kilicdaroglu, telah berjanji untuk memperbaiki ekonomi Turki yang goyah dan memulihkan institusi demokrasi yang dikompromi semasa pemerintahan Erdogan.

Erdogan, sebaliknya, telah memuji kebaikan pemerintahannya yang lama, berkempen atas platform kestabilan, dasar luar yang bebas, dan terus memperkukuh industri pertahanan Turkiye.

Baru-baru ini, beliau menaikkan gaji kakitangan kerajaan sebanyak 45 peratus dan menurunkan umur persaraan. Parti AK telah berkuasa sejak November 2002, dan Erdogan telah memerintah Turkiye sejak 2003. – Agensi


Rejim Assad bunuh 4 kanak-kanak dalam serangan di Idlib

IDLIB, 12 Muharram 1443H, Sabtu – Empat kanak-kanak Syria terbunuh hari ini sementara dua orang awam cedera dalam serangan tembakan oleh rejim Presiden Bashar al-Assad dan kumpulan-kumpulan berafiliasi dengan Iran, yang melanggar gencatan senjata, menurut Pertahanan Awam Syria.

Pasukan rejim yang ditempatkan di kampung Biske, wilayah Idlib barat laut melanggar gencatan senjata dengan melakukan serangan tembakan di kampung-kampung zon de-eskalasi di wilayah tersebut.

Serangan itu berlaku di kampung Idlib, Kansafra, kata Pertahanan Awam Syria, yang dikenali sebagai Helmet Putih.

Idlib berada dalam zon de-eskalasi yang dijalin berdasarkan perjanjian antara Turki dan Russia pada bulan Mac 2020.

Bagaimanapun, rejim dan sekutunya telah secara konsisten melanggar syarat tersebut, melancarkan serangan yang kerap di zon de-eskalasi.

Syria telah terjerumus dalam perang saudara yang ganas sejak awal 2011, ketika rejim Assad bertindak ke atas protes prodemokrasi dengan keganasan yang tidak dijangka.

Dalam dekad yang lalu, sekitar setengah juta orang terbunuh dan lebih daripada 12 juta penduduk terpaksa meninggalkan rumah mereka. – Agensi


Jakim tak campur urusan tauliah mengajar agama Islam negeri

BANGI, 13 Syaaban 1444H, Isnin – Jabatan Kemajuan Islam Malaysia (Jakim) menegaskan tauliah mengajar adalah tertaluk di bawah bidang kuasa pihak berkuasa agama Islam di negeri-negeri.

Jakim dalam kenyataan berkata, tauliah mengajar itu diberikan berpandukan kepada undang-undang, peraturan dan prosedur sedia ada.

Sehubungan itu, Jakim menafikan pihaknya dan Pejabat Menteri di Jabatan Perdana Menteri (Hal Ehwal Agama) mencampuri urusan tauliah mengajar agama Islam di negeri-negeri seperti yang didakwa.

“Jakim mengambil perhatian terhadap isu tauliah mengajar agama Islam yang hangat diperkatakan di media pada ketika ini.

“Terdapat dakwaan yang mengaitkan isu tauliah ini melibatkan campur tangan pihak Pejabat Menteri di Jabatan Perdana Menteri (Hal Ehwal Agama) dan Jakim,” katanya.

Serentak itu, Jakim meminta semua pihak akur serta menghormati sebarang ketetapan yang telah diputuskan oleh pihak berkuasa agama Islam di negeri-negeri.

Semalam, media melaporkan dua sesi kuliah ceramah pendakwah bebas, Ustaz Wadi Annuar di Selangor dibatalkan.

Pembatalan ceramah di Masjid Sultan Salahuddin Abdul Aziz, Shah Alam dan Padang Astaka Tanjung Karang, Selangor itu dimaklumkan Ustaz Wadi di Facebooknya, sehingga mencetuskan polemik dalam kalangan netizen.

Bagaimanapun, Pengarah Jabatan Agama Islam Selangor (Jais), Datuk Shahzihan Ahmad menjelaskan, pembatalan itu selaras dengan enakmen yang ditetapkan berkaitan pentaulihan mengajar di negeri berkenaan.

Katanya, nasihat yang diberikan kepada penganjur bagi sesi ceramah itu selaras ketetapan mengikut Seksyen 118 Enakmen Pentadbiran Agama Islam (Negeri Selangor) 2003 Pindaan 2016.


Hayat Bersatu mungkin sampai PRU15 saja

BANGI, 21 Zulhijjah 1441H, Selasa – Perpecahan yang berlaku di peringkat akar umbi Parti Pribumi Bersatu Malaysia (Bersatu) ketika ini, memungkinkan hayat parti itu mampu bertahan setakat Pilihan Raya Umum Ke-15 (PRU15) sahaja.

Bersatu dilihat terumbang-ambing selepas bekas Pengerusinya, Tun Dr Mahathir Mohamad mengumumkan penubuhan parti baharu, Jumaat lalu.

Ahli dan pemimpin Bersatu mula keluar parti, termasuk bekas Ahli Majlis Tertinggi (MPT) Bersatu, Datuk A Kadir Jasin dan MPT Bersatu, Ulya Aqamah Husamudin.

Beberapa pemimpin Bersatu di Selangor bersama ahli akar umbi membabitkan Bahagian Kuala Selangor, Klang dan Bangi juga bertindak keluar parti.

Di Langkawi, Timbalan Ketua Bahagiannya, Shukor Bahari mengumumkan peletakan jawatan. Turut sama meletakkan jawatan dan keluar parti ialah 22 daripada 25 ahli jawatankuasa Bersatu Bahagian Langkawi.

Serentak itu, sebanyak 16 cawangan Bersatu Bahagian Langkawi melibatkan lebih 4,900 ahli turut terbubar secara automatik. Difahamkan, gelombang keluar parti ini akan merebak ke seluruh negeri.

Mengulas pergolakan dalam Bersatu, Amir gerakan Islam Ikatan Muslimin Malaysia (ISMA), Ustaz Abdullah Zaik Abd Rahman percaya Bersatu mungkin sukar untuk menstabil dan mempertahan kedudukan, apatah lagi UMNO sudah mula mempertahankan beberapa kerusi yang dibawa keluar ahli Bersatu sebelum ini.

Beliau turut menjangkakan berlaku konflik dalaman di antara Bersatu dan UMNO – yang sudah mengisytiharkan tidak bersama dengan Perikatan Nasional (PN).

“Jika tiada sebarang campur tangan Tan Sri Muhyiddin Yassin dalam perbicaraan pemimpin-pemimpin UMNO, parti itu akan tunjuk taring dengan bertanding di semua kerusi.

“Jadi, berkemungkinan Bersatu tiada tempat dalam PRU15, dan kemungkinan juga hayatnya hanya sampai PRU15 sahaja,” katanya kepada Ismaweb.net, hari ini.

Bersatu ditubuhkan secara rasmi pada September 2016 yang dikhususkan kepada orang Melayu, yang didakwa sebagai pengganti kepada UMNO.

Bagaimanapun, sejak Februari lalu, parti berkenaan berdepan konflik dalaman apabila berpecah kepada dua kem di antara Presidennya, Tan Sri Muhyiddin Yassin dan Dr Mahathir.


PM adakan lawatan rasmi 2 hari ke Brunei

KUALA LUMPUR, 21 Syaaban 1442H, Sabtu – Perdana Menteri Tan Sri Muhyiddin Yassin akan mengadakan lawatan rasmi ke Brunei Darussalam bermula Ahad sempena Rundingan Pemimpin Tahunan ke-23 Malaysia-Brunei.

Lawatan singkat dari 4 hingga 5 April itu juga sebagai memenuhi jemputan Sultan Brunei, Sultan Hassanal Bolkiah.

Menurut kenyataan Kementerian Luar Negeri (Wisma Putra) hari ini, pertemuan Muhyiddin dengan Sultan Brunei itu adalah yang pertama di bawah kerangka Rundingan Pemimpin Tahunan.

Sempena lawatan itu, perdana menteri akan mengadakan mesyuarat dengan Sultan Hassanal, diikuti majlis santapan rasmi yang dihoskan Sultan Brunei.

Menurut Wisma Putra, rundingan itu merupakan platform peringkat tertinggi bagi perbincangan mengenai pelbagai isu dua hala, hal ehwal serantau dan antarabangsa yang mempunyai kepentingan bersama.

“Kedua-dua pemimpin juga akan mengambil kesempatan untuk menilai kemajuan kerjasama sedia ada di samping mengukuhkan lagi hubungan istimewa dan kerjasama pasca-COVID-19 yang akan memberi manfaat kepada rakyat kedua-dua negara,” kata kenyataan itu.

Turut bakal dibincangkan mengenai cadangan pengwujudan Aturan Laluan Hijau Timbal Balas, cadangan kerjasama dalam bidang diplomasi vaksin dan pengukuhan kerjasama ekonomi.

Satu kenyataan bersama dijangka dikeluarkan di akhir rundingan itu.

Semasa rundingan itu juga, kedua-dua pemimpin akan menyaksikan pemuktamadan Memorandum Persefahaman (MoU) mengenai Pengurusan Bencana dan pemeteraian perjanjian Unitisation Agreement di antara PETRONAS dan Brunei National Unitisation Secretariat (BNUS) dalam sektor minyak dan gas.

Rundingan Pemimpin Tahunan ke-22 diadakan di Putrajaya pada 5 Mac 2019.

Memandangkan pandemik COVID-19 masih melanda khususnya di Malaysia dan Brunei Darussalam, Wisma Putra berkata Muhyiddin telah meminta supaya tempoh lawatan rasmi ini diadakan kurang dari 24 jam.

Selain itu, bagi meminimumkan risiko jangkitan COVID-19, Perdana Menteri hanya akan diiringi isteri, Puan Sri Noorainee Abdul Rahman dan Menteri Luar Datuk Seri Hishammuddin Tun Hussein serta pegawai kanan kerajaan.

Selain jumlah delegasi yang kecil, lawatan itu juga tertakluk kepada prosedur operasi standard (SOP) yang ketat sepertimana dipersetujui Kementerian Kesihatan Malaysia (KKM) dan Majlis Keselamatan Negara (MKN) serta Kementerian Kesihatan Brunei Darussalam. – Bernama


Labelkan dakwaan Sanusi sebagai jenayah keterlaluan: Tun M

BANGI, 17 Zulkaedah 1444H, Selasa – Meskipun enggan terbabit dalam kontroversi berkaitan Pulau Pinang, Tun Dr Mahathir Mohamad menyifatkan cadangan mengenakan tindakan jenayah terhadap Datuk Seri Muhammad Sanusi Md Nor berhubung dakwaan negeri itu milik Kedah keterlaluan.

Menyingkap sejarah perjanjian antara Syarikat Hindia Timur Inggeris (SHTI) dengan Kedah, bekas Perdana Menteri itu berkata, Sultan Kedah bersetuju untuk SHTI mengambil alih pulau itu dengan bayaran 6,000 dolar Sepanyol setahun.

Kemudian gagasan tanah besar yang bertentangan telah ditambah untuk 4,000 dolar Sepanyol, setahun.

“Selain itu, perjanjian tersebut memerlukan syarikat British membantu dalam mempertahankan Kedah sekiranya diserang oleh negara asing. Kita tahu bahawa British gagal untuk menghormati janji mereka.

“Perjanjian penyerahan Singapura pula adalah berbeza. Ia jelas merupakan jualan secara terus. British membuat bayaran sekali sahaja sebanyak 60,000 dolar Sepanyol kepada Temenggong.

“Perlu diingat bahawa Sultan Ali, Sultan pada masa itu tidak menandatangani. Beliau dianugerahkan sebuah rumah di Kampung Gelam di Singapura. Kemurahan hati ini tidak membantu mendapat pengiktirafan British terhadap Ali sebagai Sultan,” katanya dalam kenyataan di Facebook hari ini.

Sehubungan itu, Dr Mahathir berkata, jelas dapat dilihat perbezaan antara perjanjian Pulau Pinang dan perjanjian Singapura.

Bagaimanapun beliau tidak meminta sesiapa untuk mempercayai apa dikatakannya, namun cerita itu boleh diambil walaupun sedikit.

“Saya tidak akan berkata apa-apa tentang apa yang berlaku kepada dua wilayah Tanah Melayu ini kecuali mengakui bahawa saya memujuk Lim Guan Eng sebagai Menteri Kewangan ketika itu untuk memberi lebih RM10,000 kepada Kedah setiap tahun,” katanya.


Omicron mungkin sudah merebak ke seluruh dunia: WHO

GENEVA, 10 Jamadilawal 1443H, Rabu – Pertubuhan Kesihatan Sedunia (WHO) memberi amaran varian coronavirus baharu, Omicron sedang merebak pada kadar yang belum pernah berlaku sebelum ini dan mungkin sudah ada di kebanyakan negara di seluruh dunia.

Sejak varian baharu yang sangat bermutasi itu mula dikesan di selatan Afrika bulan lalu, ia kini sudah dilaporkan di 77 negara, kata Ketua Pengarah WHO, Tedros Adhanom Ghebreyesus kepada pemberita.

“Realitinya ialah Omicron mungkin berada di kebanyakan negara, walaupun ia belum dikesan lagi.

“Omicron merebak pada kadar yang belum kita lihat dengan mana-mana varian sebelumnya,” katanya.

Ketua WHO itu juga menyuarakan kebimbangan terhadap banyak negara yang tergesa-gesa untuk menyediakan dos vaksin penggalak sebagai tindak balas kepada penularan Omicron, memandangkan ketidaksamaan yang ketara dalam akses vaksin antara negara kaya dan miskin.

‘WHO bimbang program sebegini akan mengulangi penimbunan vaksin COVID-19’ yang dilihat sebelum ini, katanya.

Beliau berkata, masih belum ada data mencukupi untuk menunjukkan dos ketiga diperlukan untuk melindungi orang dewasa yang sihat secara berkesan daripada varian itu.

Namun, beliau berkata: “Sambil kita bergerak ke hadapan, dos penggalak boleh memainkan peranan penting.”

Pada masa sama, beliau menyatakan kebimbangan ekoran masih ramai lagi individu di negara miskin belum menerima walaupun satu dos vaksin.

“Biar saya jelaskan WHO tidak menentang dos penggalak. Kami menentang ketidakadilan. Kebimbangan utama kami adalah untuk menyelamatkan nyawa di mana-mana. Ini soal keutamaan.

“Arahan itu penting. Memberi penggalak kepada kumpulan berisiko rendah hanya akan membahayakan nyawa mereka yang berisiko tinggi yang masih menunggu dos utama mereka kerana kekangan bekalan,” katanya. – Agensi


Hari Peradaban Bangsa Melayu angkat kedudukan Melayu ke tempat sewajar

Oleh Zuhayati Yazid

KUALA LUMPUR, 20 Zulhijjah 1443H, Rabu – Pertubuhan-Pertubuhan Pembela Islam (PEMBELA) berhasrat untuk menganjurkan Hari Peradaban Bangsa Melayu pada hujung bulan ini.

Ia bertitik tolak daripada rasa tanggungjawab untuk melihat peradaban, budaya dan kesenian orang Melayu diangkat di kedudukan yang sewajarnya.

Pengerusi PEMBELA, Haji Aminuddin Yahaya berkata, tidak dinafikan ada pihak yang menganjurkan program mengangkat budaya Melayu sebelum ini.

Namun, katanya, ia tidak melibatkan gabungan yang besar seperti mana dirancangkan oleh pihak PEMBELA pada 30 Julai ini iaitu bersama 1 Muharram.

“Jadi ini merupakan inisiatif beberapa NGO yang cuba untuk mengangkat peradaban dan budaya orang Melayu di kedudukan yang sewajar memandangkan kita merupakan negara yang asal adalah milik orang Melayu dan beragama Islam.

“Maka, tidak wajar sekiranya kalau budaya-budaya ini kita tidak angkat sebagaimana yang sepatutnya, selama ini kita lihat budaya-budaya lain yang dimasukkan sehinggakan masyarakat di negara kita keliru dengan budaya sebenar orang Melayu sendiri.

“Dengan ada filem epik Mat Kilau telah melahirkan kesedaran semua pihak akan keperluan budaya orang Melayu diangkat (ke tempat) yang sewajar, sebab itu kita merasakan masa yang tepat untuk mengadakan program ini,” katanya.

Beliau berkata demikian dalam sidang media mengenai Hari Peradaban Bangsa Melayu, di sini hari ini.

Program itu bakal menghimpunkan 50,000 pengunjung, selain menjadi tarikan pelancong luar dengan menampilkan beberapa perkara melibatkan kehebatan masyarakat Melayu di negara ini.

Program julung kali itu bakal diadakan di Padang Merbok dan akan dirasmikan oleh Menteri Wilayah Persekutuan, Datuk Seri Shahidan Kassim.

Antara yang akan ditampilkan termasuklah pameran busana Melayu, seni persilatan, keris dan perarakan sempena Maal Hijrah.

Dalam pada itu, Aminuddin berkata, pihaknya kini sedang berusaha untuk memohon supaya 1 Muharram pada setiap tahun dijadikan sebagai Hari Peradaban Bangsa Melayu.

Jelasnya, program berkenaan mempunyai matlamat dan hala tuju yang besar iaitu mahu melihat kepada perubahan gaya pemikiran masyarakat setanding zaman kegemilangan orang Melayu pada masa dahulu.

“Melalui program ini juga kita dijangka menghimpun usahawan-usahawan yang melambangkan budaya Melayu supaya memberi peluang perniagaan kepada mereka seperti peniaga capal, keris serta buku-buku sejarah Melayu yang selama ini dipinggirkan.

“Selain itu kita juga turut menampilkan elemen agama dalam program ini bagi mengembalikan semula jati diri bangsa Melayu dan orang lihat bangsa yang hebat,” katanya.

Sehubungan itu, beliau menggesa semua rakyat di negara ini sama-sama untuk datang memeriahkan majlis.


COVID-19: Kes baharu catat angka lebih daripada 2,000 selepas 41 hari

KUALA LUMPUR, 3 Ramadan 1442H, Khamis – Kes baharu COVID-19 negara kembali mencatatkan angka melepasi 2,000 selepas 41 hari dengan 2,148 kes dilaporkan dalam tempoh 24 jam lepas.

Kali terakhir negara mencatat kes melebihi angka 2,000 adalah pada 5 Mac lalu dengan 2,154 kes.

Ketua Pengarah Kesihatan Tan Sri Dr Noor Hisham Abdullah menerusi hantaran di Twitter beliau hari ini memaklumkan tiga negeri tertinggi mencatat kes baharu adalah Sarawak dengan 512 kes, Selangor (459 kes) dan Kelantan (221 kes).

Ini diikuti Sabah dengan 202 kes, Johor (182), Kuala Lumpur (171), Pulau Pinang (134), Terengganu (57), Melaka (53), Perak (51) dan Negeri Sembilan dan Pahang masing-masing mencatat 34 kes.

Beliau berkata Kedah mencatat 26 kes, Putrajaya (8), Labuan (3) dan Perlis merekod satu kes bagi tempoh 24 jam lepas. – Bernama


953 pelajar MRSM dapat semua A dalam SPM

KUALA LUMPUR, 19 Zulkaedah 1444H, Khamis – Pencapaian Sijil Pelajaran Malaysia (SPM) 2022 bagi calon daripada Maktab Rendah Sains MARA (MRSM) di seluruh Malaysia menunjukkan prestasi yang memberangsangkan apabila seramai 30 calon berjaya memperoleh semua A+.

Pengerusi Majlis Amanah Rakyat (MARA), Datuk Dr Asyraf Wajdi Dusuki berkata, terdapat juga seramai 953 calon berjaya memperoleh semua A (A+, A dan A-) iaitu pencapaian yang lebih baik berbanding 904 orang pada 2021.

“Keputusan SPM 2022 bagi MRSM mencatatkan indeks Gred Purata Maktab (GPM) 2.485 dengan 100 peratus calon layak menerima sijil peperiksaan tersebut.

“Sebanyak 24 MRSM telah berjaya mencapai Petunjuk Prestasi Utama (KPI) Gateway to Holistic Education 2021-2025 Bahagian Pendidikan Menengah (BPM) dengan memperoleh GPM kurang daripada 2.50. Terdapat peningkatan Gred Purata Subjek (GPS) bagi subjek teras Bahasa Inggeris, Pendidikan Islam dan Sejarah,” katanya kepada pemberita di Laman Media sempena Perhimpunan Agung UMNO 2023 di sini hari ini.

Asyraf Wajdi berkata, pencapaian subjek sains, teknologi, kejuruteraan dan matematik (STEM) juga menunjukkan peningkatan GPS bagi subjek Fizik, Kimia, Biologi, Lukisan Kejuruteraan, Pengajian Kejuruteraan Mekanikal dan Pengajian Kejuruteraan Elektrik dan Elektronik.

“Subjek elektif seperti Prinsip Perakaunan dan Bahasa Arab juga menunjukkan peningkatan GPS dengan MRSM Kota Putra mencatatkan keputusan 100 peratus A bagi subjek Bahasa Arab,” katanya.

Beliau berkata, berbekalkan kekuatan mental, fizikal, emosi dan semangat juang yang tinggi serta sokongan daripada pelbagai pihak, calon peperiksaan SPM 2022 telah menduduki peperiksaan dengan jayanya.

“Komitmen pengurusan MARA dan MRSM serta semua warga guru memainkan peranan besar dalam kejayaan SPM 2022. Sinergi semua pihak dalam memastikan segala program yang disusun berjalan lancar adalah penyumbang utama kepada kejayaan cemerlang,” katanya.

Justeru Asyraf Wajdi berkata, MARA akan terus komited untuk meningkatkan prestasi akademik calon-calon SPM tahun 2023 dan memperkasakan bidang STEM.

Seramai 7,899 calon daripada 55 MRSM di seluruh Malaysia telah menduduki peperiksaan SPM 2022. – Bernama


Mahkamah Persekutuan dengar cabaran 20 peruntukan kesalahan dalam Enakmen Kanun Jenayah Syariah Kelantan

PUTRAJAYA, 30 Muharam 1445H, Khamis  — Mahkamah Persekutuan hari ini mendengar cabaran undang-undang yang dibawa oleh seorang peguam kelahiran Kelantan dan anak perempuannya yang mahu mahkamah mengisytiharkan 20 kesalahan jenayah Syariah, yang digubal oleh Badan Perundangan negeri Kelantan, sebagai tidak berperlembagaan.

Kesalahan dalam Enakmen Kanun Jenayah Syariah (I) Kelantan 2019 yang dicabar Nik Elin Zurina Abdul Rashid dan Tengku Yasmin Nastasha Tengku Abdul Rahman adalah kesalahan dakwaan palsu, memusnahkan dan mencemarkan tempat ibadat, menjual atau memberikan anak kepada bukan Islam atau orang yang keji akhlaknya, persetubuhan dengan mayat, liwat, gangguan seksual, memiliki dokumen palsu, memberi keterangan palsu, memakan apa-apa yang memabukkan, berjudi, mengurangkan timbangan, sukatan dan berat.

Kesalahan-kesalahan lain ialah melaksanakan urus niaga yang bertentangan dengan Hukum Syarak dan melaksanakan urus niaga melalui riba, penyalahgunaan penandaan dan perbahasan halal, menawarkan atau menyediakan perkhidmatan maksiat, perbuatan sebagai menawarkan atau memberi perkhidmatan maksiat, perbuatan sebagai persediaan untuk melakukan maksiat, perbuatan sumbang mahram dan muncikari.

Dalam prosiding hari ini, peguam mereka Datuk Malik Imtiaz Sarwar berhujah bahawa Badan Perundangan Negeri Kelantan tidak mempunyai kuasa untuk menggubal undang-undang bagi kesalahan tersebut kerana terdapat Undang-undang Persekutuan meliputi kesalahan yang sama.

Beliau berkata, Dewan Undangan Negeri (DUN) Kelantan tidak boleh menjatuhkan kesalahan jenayah Syariah ke atas subjek yang berada di bawah takrifan kebimbangan orang ramai yang berkaitan dengan keamanan, ketenteraman, keselamatan, moral, kesihatan kerana itu adalah kesalahan yang terletak di bawah ‘undang-undang jenayah’ yang tertakluk di bawah kuasa membuat undang-undang Kerajaan Persekutuan.

“Kuasa Dewan Undangan Negeri Kelantan untuk menggubal kesalahan terhadap ajaran Islam hanya terhad kepada ‘aspek peribadi’ agama,” kata Malik.

Pada permulaan perbicaraan, Ketua Hakim Negara, Tun Tengku Maimun Tuan Mat yang mempengerusikan panel hakim berkata, mahkamah bersetuju dengan Malik bahawa kes di mahkamah tidak ada kaitan dengan doktrin Islam sebaliknya mementingkan tafsiran perkataan di Perlembagaan Persekutuan.

“Tiada niat di pihak pempetisyen (Nik Elin dan Nastasha) atau mahkamah untuk menggugat kedudukan agama Islam,” katanya.

Mahkamah sebelum ini menolak permohonan Jabatan Agama Islam dan Agama Kelantan (Jaheaik) untuk campur tangan dalam kes itu.

Hakim-hakim lain yang mengetuai bangku itu ialah Presiden Mahkamah Rayuan, Tan Sri Abang Iskandar Abang Hashim, Hakim Besar Malaya, Datuk Mohamad Zabidin Mohd Diah, Hakim Besar Sabah dan Sarawak, Tan Sri Abdul Rahman Sebli dan Hakim Mahkamah Persekutuan, Tan Sri Nallini Pathmanathan, Datuk Mary Lim Thiam Suan, Datuk Harmindar Singh Dhaliwal, Datuk Nordin Hassan dan Datuk Abu Bakar Jais.

Mahkamah juga mendengar hujahan daripada peguam Datuk Kamaruzaman Muhamad Arif yang mewakili kerajaan Kelantan, yang berhujah bahawa undang-undang Syariah boleh wujud bersama undang-undang sekular.

Beliau berkata, peruntukan-peruntukan yang dicabar peguam dan anak perempuannya itu adalah berperlembagaan dan dikuatkuasakan secara sah.

Beliau meminta mahkamah menyemak semula kes Iki Putra Mubarrak kerana beliau berkata, Mahkamah Persekutuan telah tersilap memutuskan perkara itu.

Sementara itu, peguam Yusfarizal Yusoff yang bertindak sebagai watching-brief untuk Majlis Agama Islam dan Adat Istiadat Melayu Terengganu (Maidam) memberitahu mahkamah bahawa Nik Elin dan anak perempuannya tidak mempunyai locus standi (legal standing) untuk membawa cabaran itu kerana mereka belum pernah terkesan dengan mana-mana undang-undang, dan cabarannya terhadap perlembagaan undang-undang tersebut adalah terlalu awal.

Kedua-dua mereka mendapat persetujuan oleh Hakim Mahkamah Persekutuan ketika itu, Datuk Vernon Ong Lam Kiat (kini bersara) untuk memulakan cabaran perlembagaan mereka pada 30 September tahun lepas.

Mereka telah menamakan kerajaan Kelantan sebagai responden dalam petisyen mereka.
Hakim Tengku Maimun kemudiannya menangguhkan perbicaraan kes itu ke hari lain untuk diselesaikan kemudian.

Sisters in Islam, Majlis Agama Islam dan Adat Istiadat Melayu Kelantan dan Majlis Agama Islam Wilayah Persekutuan dibenarkan masuk sebagai amicus curiae (sahabat mahkamah) manakala beberapa peguam menjadi watching-brief untuk Maidam, Persatuan Peguam Syarie Wilayah Persekutuan, Peguam Malaysia, Persatuan Peguam Syarie Malaysia, Persatuan Peguam Islam, Majlis Agama Islam Negeri Sembilan, Majlis Agama Islam Perak, Majlis Agama Islam Melaka, Majlis Agama Islam Sabah dan Majlis Agama Islam dan Adat Istiadat Melayu Perlis. – Bernama


Beri kuasa mendakwa kepada SPRM?

Oleh: Tun Abdul Hamid Mohamad

SEMASA saya menjadi Pengerusi Lembaga Penasihat SPRM dahulu (2009 – 2010), sebahagian daripada ahli-ahli lembaga tersebut yang terdiri daripada ahli akademik, aktivis, ahli perniagaan dan bekas pegawai kerajaan yang propembangkang, mahu kuasa mendakwa diberikan kepada SPRM.

Saya berkata kepada mereka, antara lain, “Sekarang, oleh sebab tuan-tuan tidak sukakan Peguam Negara, sebaliknya tuan-tuan sukakan Tan Sri Abu Kassim, maka tuan-tuan hendak memberi kuasa menyiasat dan mendakwa kepada Tan Sri Abu Kassim. Bagaimana jika, selepas itu, beliau bertukar menjadi “monster”?”

Kemudian, saya menceritakan kisah seorang pengawal revolusi Iran yang masuk ke dalam lokap di sebuah balai Polis. Dia menjerit, “Sayalah penyiasat, sayalah pendakwa dan sayalah hakim” dan terus melepaskan tembakan kepada tahanan-tahanan di dalam lokap itu.

Itu adalah misalan yang ekstrim. Tetapi, itulah bayangan kesan ekstrim jika semua kuasa itu diberi kepada satu orang atau satu jabatan.

Minggu lepas, seorang kawan menghantar satu rencana yang disiar oleh Bebas News pada 01 12 2020 bertajuk “Rasuah dosa besar” manakala editor Bebas News pula memberikan tajuk “Beri SPRM kuasa mendakwa?” Rencana itu ditulis oleh seorang Pensyarah Kanan dalam program kewartawanan Fakulti Komunikasi dan Pengajian Media di sebuah universiti tempatan.

Saya menulis rencana ini bukan untuk berbahas dengannya tetapi hanya sekadar memberi hujah-hujah mengapa kuasa mendakwa tidak sepatutnya diberi kepada SPRM berdasarkan, antara lain, pengalaman saya sebagai bekas Ketua Bahagian Pendakwaan di Jabatan Peguam Negara, Ketua Hakim Negara dan Pengerusi Lembaga Penasihat SPRM dan menyerahkan kepada pembaca untuk berfikir dan membuat keputusan sendiri.

Sekarang, mari kita lihat terlebih dahulu alasan-alasan yang diberi oleh penulis rencana itu. Saya meneliti rencana itu dan mendapati alasannya hanya terdapat dalam satu ayat berikut:

“Situasi ini yang selalu mendatangkan persoalan di kalangan rakyat, adakah SPRM tidak mempunyai taring atau had tugas yang dimiliki SPRM ini punca yang membawa kepada sukarnya untuk membendung rasuah khususnya yang berlaku di kalangan jabatan kerajaan dan penjawat awam.”

Daripada ayat ini dua perkara mungkin merupakan alasan beliau mengapa kuasa mendakwa patut diberi kepada SPRM iaitu, pertama, SPRM tidak mempunyai taring dan, kedua, had tugas SPRM adalah punca sukarnya untuk membendung rasuah khususnya yang berlaku di kalangan jabatan kerajaan dan penjawat awam. Tetapi, beliau tidak berkata itulah sebabnya. Sebaliknya, beliau berkata itu adalah situasi yang “mendatangkan persoalan di kalangan rakyat”.

Soalan: Jika itulah alasannya, mengapa beliau tidak berkata itulah alasannya? Mengapa berselindung di belakang “rakyat”? Bagaimana beliau tahu rakyat membangkitkan alasan-alasan itu? Apakah alasan rakyat berpendapat demikian?

Walau bagaimana pun, mari kita lihat kepada alasan-alasan itu. Pertama, sama ada SPRM mempunyai taring atau tidak. Adakah jika SPRM mempunyai kuasa mendakwa, SPRM boleh menakutkan orang bahawa ia boleh mendakwa mereka? Bagaimana, jika disebabkan oleh keterangan yang tidak mencukupi pada pandangan mahkamah atau kerana kesilapan dalam pendakwaan, pertuduhan itu ditolak (acquitted) oleh mahkamah, adakah untuk memanjangkan taringnya lagi, maka kuasa membicaran kes-kes rasuah juga hendaklah diberi kepada SPRM?

Perkara kedua yang dikatakan dibangkitkan oleh rakyat ialah “had tugas yang dimiliki SPRM ini punca yang membawa kepada sukarnya untuk membendung rasuah khususnya yang berlaku di kalangan jabatan kerajaan dan penjawat awam.”

Soalan-soalan di atas juga terpakai di sini. Selain dari itu, bagaimana ketiadaan kuasa mendakwa menjadi “punca yang membawa kepada sukarnya untuk membendung rasuah”? Itu tidak disebut. Adakah kerana “Setiap siasatan yang telah lengkap akan dibawa ke pejabat Peguam Negara dan jika Peguam Negara “berpuas hati” maka pendakwaan akan dilakukan”?

Apa yang dimaksudkan dengan “Setiap siasatan yang telah lengkap” itu semestinyalah mengikut pandangan pegawai penyiasat SPRM. Pegawai penyiasat tidak berpengalaman mendakwa. Tugas menyiasat adalah berbeza daripada tugas mendakwa.

Maka, apa yang mungkin difikirkan lengkap oleh penyiasat mungkin difikirkan tidak lengkap oleh pendakwa, malah apa yang difikirkan lengkap oleh kedua-duanya mungkin difikirkan tidak lengkap oleh hakim-hakim mahkamah paling tinggi.

Sebab itulah jika sesuatu kertas siasatan yang telah difikirkan lengkap oleh penyiasat itu dibawa kepada pendakwa untuk dikaji olehnya (mereka) untuk melihat dari kaca mata pendakwa sama ada semua ingredient pertuduhan berkenaan dapat dibuktikan atau tidak.

Jika Peguam Negara/Pendakwa Raya berpendapat ada bahagian yang keterangan untuk membuktikan sesuatu ingredient itu lemah, Peguam Negara/Pendakwa Raya mungkin akan mengarahkan atau akan memanggil pegawai penyiasat SPRM, berbincang dengannya dan mengarahkannya melakukan siasatan lanjut untuk mendapat keterangan tambahan di bahagian-bahagian berkenaan. Hanya jika ia tidak dapat dibaiki lagi barulah Peguam Negara/Pendakwa Raya membuat keputusannya.

Perlu diingati bahawa SPRM dan Peguam Negara/Pendakwa Raya sentiasa berhubung antara satu sama lain dalam usaha memperbaiki sesuatu kertas siasatan sebelum Peguam Negara/Pendakwa Raya membuat keputusan menuduh atau tidak.

Itu adalah amalan yang dilakukan oleh Peguam-Peguam Negara/ Pendakwa-Pendakwa Raya yang dilantik daripada Perkhidmatan Kehakiman dan Perundangan yang saya tahu. Saya tidak tahu amalan pelantikan politik, Tan Sri Tommy Thomas.

Saya akui Peguam Negara/Pendakwa Raya mempunyai budi bicara untuk tidak membuat pertuduhan atas alasan kepentingan awam. Alasan ini lebih mudah disalahgunakan. Tetapi, jika kuasa mendakwa diberi kepada SPRM, ia juga akan mempunyai budi bicara yang sama. Ini menjadikan keadaan lebih buruk kerana, di samping budi bicara itu, Ketua Pesuruhjaya SPRM juga mempunyai kuasa menyiasat.

Tidak ada satu kuasa yang tidak boleh disalahgunakan. Ia terserah kepada orang yang melaksakannya. Kita hanya boleh mengadakan sistem yang menyusahkan ia dilakukan. Jika ada penyalahgunaan, tidak bererti sistem itu yang patut diubah. Biasanya masalahnya adalah orang bukan sistem. Maka orang itulah yang patut diganti.

Dalam hal ini tidak ditunjukkan dimanakah kelemahan sistem yang sedia ada dan bagaimana sistem yang dicadangkan itu akan menambahkan kecekapan dan mengurangkan penyalahgunaan kuasa. Maka, tidak ada alasan untuk menggantikannya.

Jika setiap kes yang siasatannya oleh SPRM mestilah disusuli dengan pertuduhan tetapi ia ditolak (acquitted) pula olah mahkamah maka mengikut hujah penulis itu, mahkamah pulalah yang menjadi “punca yang membawa kepada sukarnya untuk membendung rasuah”. Dalam keadaan itu, adakah beliau mahu kuasa membicarakan kes-kes rasuah diberikan juga kepada SPRM? Ingat kembali kisah pengawal revolusi Iran di awal rencana ini.

Ungkapan sama ada Peguam Negara “berpuas hati” atau tidak sama ada sesuatu kertas siasatan itu lengkap adalah tidak tepat. Ujian yang betul ialah sama ada keterangan yang dirakamkan oleh penyiasat itu mencukupi, paling kurang, untuk membuktikan kes prima facie bagi pertuduhan yang hendak dibuat itu.

Bagaimana pula jika SPRM tidak mempunyai kuasa mendakwa ia menjadi sukar untuk “membendung rasuah khususnya yang berlaku di kalangan jabatan kerajaan dan penjawat awam”? Pendapat itu juga tidak disokong dengan apa-apa alasan.

Pengasingan tugas menyiasat daripada tugas mendakwa dan tugas membicarakan kes-kes itu bukanlah suatu keanehan yang terdapat dalam sistem perundangan dan kehakiman Malaysia sahaja. Saya tidak pernah temui sebuah negara yang meletakkan kesemua tugas-tugas itu atau dua daripadanya kepada satu jabatan. Sesiapa yang mengetahui tolong maklumkan.

Sebenarnya, ada sebabnya mengapa ketiga-tiga tugas itu diasingkan. Ia adalah akibat perkembangan (development) yang mengambil masa beratuts-ratus tahun. Tujuannya ialah untuk mengelak penyalahgunaan kuasa oleh sesuatu jabatan dengan membahagi-bahagikan tiga kuasa tersebut kepada tiga jabatan berlainan supaya ada check and balance antara satu sama lain.

Pembahagian tugas itu juga akan melahirkan pegawai-pegawai yang mempunyai kepakaran dalam bidang masing-masing. Ini diperlukan di mana bilangan kes, complexity dan besarnya kes-kes itu semakin bertambah dari hari ke hari.

Ambil ingatan, pada masa ini, jawatan Peguam Negara/Pendakwa Raya dipegang oleh satu orang. Jawatan-jawatan itu telah mula difikirkan untuk diasingkan atas alasan beban kerja yang terlalu berat dan mengelak pelantikan politik menjadi Pendakwa Raya. Bayangkan apa yang boleh terjadi jika Ketua Pesuruhjaya SPRM yang mempunyai kuasa menyiasat dan mendakwa adalah seorang lantikan politik. Jabatan Polis pun tidak diberikan kedua-dua tugas itu.

10 12 2020


Impikan kuasa semula? Ultra kiasu suka PN, MN terkubur

BANGI, 26 Safar 1442H, Rabu – Berita tentang hasrat UMNO untuk mempertimbang kedudukannya dalam kerajaan Perikatan Nasional (PN) bukan sahaja menarik minat rakyat malah turut tidak ketinggalan puak ultra kiasu.

Manakan tidak, mereka dipercayai cukup suka bila mendengar berita berkenaan perpecahan terutama apabila melibatkan PN dan Muafakat Nasional (MN), kerana masih berharap untuk memiliki kuasa semula.

Malah, mereka juga tidak dapat menyembunyikan hasrat untuk duduk semula dikerusi empuk menteri yang suatu masa dahulu pernah dirasai nikmatnya dakwa, pemerhati politik, Prof Dr Mohd Ridhuan Tee Abdullah.

Disebabkan itu, dakwanya lagi, ultra kiasu cukup seronok apabila Biro Politik UMNO mempertimbangkan untuk menarik diri daripada PN.

“Peliknya parti lain tidak pula ditegurnya. Tak diulas pun tentang pertemuan pemimpin yang disokongnya dengan YDPA, dan bolak-balik yang berlaku dalam kalangan ultra kiasu.

“Pokoknya, UMNO dan PAS jangan goyah dan peduli dengan psywar dia ini. Teruskan kerja-kerja menyatu, jangan jatuh semula. Perebutan kuasa memang biasa berlaku,” katanya dalam kenyataan, hari ini.

Semalam, UMNO bersetuju mempertimbang untuk menarik diri daripada menyokong PN dan akan memberi syarat baharu kepada gabungan itu bagi meneruskan kerjasama politik secara perjanjian bertulis.

Setiausaha Agung UMNO, Datuk Seri Ahmad Maslan berkata, perkara itu dipersetujui dalam mesyuarat Biro Politik Majlis Tertinggi UMNO semalam.

Mengulas perkara itu, Prof Mohd Ridhuan Tee tidak menafikan, wujud masalah antara UMNO dan Parti Pribumi Bersatu Malaysia (Bersatu).

“UMNO parti besar, PPBM parti kecil. Sama seperti PAS dengan PAN. PAS parti besar, PAN parti kecil.

“Memang tidak logiklah parti kecil mendapat lebih kuasa daripada parti besar. UMNO sudah mula merasainya. Sudah tentu UMNO kecewa bagaimana sebagai sebuah parti besar diketepikan berbanding parti kecil,” katanya.

BACA PENUH ULASAN PROF DR MOHD RIDHUAN TEE DI RUANGAN PENDAPAT ISMAWEB.NET


35 mangsa scam rugi lebih RM2.2 juta dalam 6 hari

JOHOR BAHRU, 7 Safar 1445H, Khamis – Sejumlah 35 mangsa kes penipuan penyamaran dalam talian atau ‘phone scam’ dan penipuan pelaburan tidak wujud melibatkan kerugian lebih RM2.2 juta dilaporkan dalam tempoh enam hari di Johor.

Ketua Polis Johor, Datuk Kamarul Zaman Mamat berkata, sebanyak 22 kertas siasatan dibuka bagi ‘phone scam’ dengan kerugian keseluruhan bernilai RM1.438 juta.

Beliau berkata, 13 kertas siasatan pula dibuka bagi kes pelaburan tidak wujud melibatkan mangsa berusia dalam lingkungan 35 hingga 80 tahun dengan kerugian sebanyak RM808,564 dalam tempoh sama.

Katanya, dua daripada kes berkenaan mencatatkan kerugian melebihi RM200,000 melalui tawaran pelaburan menerusi laman Facebook.

”Kebanyakan mangsa ‘phone scam’ berusia antara 40 hingga 60 tahun daripada pelbagai kategori pekerjaan mengalami kerugian antara RM2,000 hingga RM284,831,” katanya dalam kenyataan, di sini, malam tadi.

Beliau berkata, tiga daripada 22 kes ‘phone scam’ mencatatkan kerugian melebihi RM200,000 menerusi penyamaran sebagai anggota polis dan pegawai bank.

“Kes penyamaran dalam talian ini kebiasaannya menyamar sebagai pihak penguatkuasa termasuk PDRM dan Suruhanjaya Pencegahan Rasuah Malaysia (SPRM) serta beberapa agensi lain termasuk syarikat penghantar.

“Sindiket ini akan menghubungi mangsa dan menyatakan mangsa terlibat dengan kegiatan menyalahi undang-undang dan akaun bank mereka akan dibekukan, seterusnya ditangkap.

“Panggilan ini akan disambung ke agensi berlainan dan menawarkan penyelesaian kes dengan mangsa perlu membuat sejumlah bayaran atau memindahkan wang ke dalam akaun atas alasan untuk siasatan dan wang akan dikembalikan.

“Seterusnya, mangsa yang panik dan takut akan ikut arahan dan sedar ditipu selepas suspek gagal dihubungi,” katanya. – Bernama


PPN Sarawak ditutup selepas petugas positif COVID-19

KUCHING, 2 Zulhijjah 1441H, Khamis – Operasi Pejabat Pilihan Raya Negeri (PPN) Sarawak ditutup sementara bermula Isnin lepas sehingga 2 Ogos ini selepas seorang daripada kakitangannya didapati positif COVID-19, kata Setiausaha Suruhanjaya Pilihan Raya (SPR) Ikmarudin Ishak hari ini.

Selaras dengan prosedur operasi standard (SOP) pencegahan penularan pandemik COVID-19 yang ditetapkan Kementerian Kesihatan, kesemua kakitangan PPN Sarawak yang mempunyai kontak rapat dengan kakitangan berkenaan telah diarah menjalani saringan COVID-19 serta kuarantin kendiri wajib selama 14 hari.

“Susulan daripada itu, operasi pejabat PPN Sarawak ditutup sehingga selesai tempoh kuarantin berkenaan memandangkan tiada kakitangan yang bertugas di pejabat itu sepanjang tempoh kuarantin,” katanya dalam satu kenyataan.

Menurut beliau, pada masa yang sama, pembersihan dan nyahkuman di ruang dan kawasan sekitar pejabat telah dilaksanakan sebagai langkah pencegahan penularan wabak berkenaan.

Beliau menambah urusan-urusan pilihan raya seperti pendaftaran dan semakan pengundi serta yang berkaitan masih boleh dilakukan melalui portal rasmi SPR di www.spr.gov.my, https://pengundi.spr.gov.my, aplikasi MySPRDaftar dan MySPRSemak, Hotline SPR di 03-88927018 atau SMS ke 15888 (taip SPR SEMAKNO. KAD PENGENALAN). – Bernama


i-Guru gesa kerajaan utamakan guru dalam Vaksinasi Fasa 2

BANGI, 15 Syaaban 1442H, Isnin – Ikatan Guru-Guru Muslim Malaysia (i-Guru) menggesa kerajaan terus mengutamakan warga guru dalam program Vaksinasi Fasa 2.

Presidennya, Ustaz Mohd Azizee Hasan berkata, keutamaan itu perlu diberi disebabkan guru adalah petugas barisan hadapan utama dalam bidang pendidikan.

Beliau berkata, keselamatan dan kesihatan warga guru akan menjamin kelancaran sesi persekolahan dan menjamin murid-murid sentiasa dalam keadaan selamat.

“Menurut laporan Kementerian Kesihatan Malaysia (KKM), terdapat 41 kluster jangkitan adalah dari institusi pendidikan sejak Januari yang lalu,” katanya dalam satu kenyataan.

Pada masa sama, Ustaz Mohd Azizee berkata, pihaknya turut menggesa suntikan vaksin tidak hanya terhad kepada warga guru yang bertugas di sekolah-sekolah KPM.

Sebaliknya, katanya, ia perlu diperluaskan kepada sekolah-sekolah yang mengguna pakai kurikulum KPM seperti Sekolah Agama Rakyat (SAR), Kolej Genius, Maktab Rendah Sains Mara (MRSM) dan sekolah-sekolah swasta dan tahfiz yang berdaftar di bawah KPM.

“Hal ini penting memandangkan sesi pembukaan persekolahan di awal April nanti melibatkan pelajar- pelajar tingkatan 1 hingga 5 sesi 2021,” katanya.

Jelasnya, langkah memperluaskan program vaksinasi akan mengurangkan risiko keciciran murid dan penutupan sekolah jika berlaku sebarang jangkitan.

“iGuru berharap keprihatinan pihak kerajaan tentang hal ini adalah bukti komitmen kerajaan untuk melihat persekitaran institusi pendidikan menjadi lebih selamat dan masa depan pendidikan negara menjadi lebih baik,” katanya.

Fasa kedua Program Imunisasi COVID-19 Kebangsaan (PICK) yang membabitkan warga emas, orang kurang upaya (OKU) dan kumpulan yang mempunyai penyakit kronik akan bermula 19 April ini.

Menteri Penyelaras Program Imunisasi COVID-19 Kebangsaan, Khairy Jamaluddin Abu Bakar berkata, mereka yang tersenarai akan dimaklumkan menerusi aplikasi MySejahtera, panggilan telefon atau khidmat pesanan ringkas (SMS) bermula 5 April ini atau dua minggu sebelum tempoh suntikan.

“Kita akan mulakan fasa ini pada 19 April dan akan mula beri temujanji kepada mereka yang terpilih mulai 5 April ini.

“Kita akan bagi notis dua minggu sebelum temujanji. Keutamaan diberikan kepada golongan warga emas, OKU dan kumpulan yang mempunyai penyakit kronik,” katanya.


PEMBELA rayu wakil rakyat muslim bersatu kes kalimah Allah

BANGI, 2 Syaaban 1442H, Selasa – Seperti sudah dijangka, akan ada pihak yang membantah tindakan Kerajaan Malaysia memfailkan rayuan terhadap keputusan Mahkamah Tinggi yang membenarkan penggunaan kalimah Allah dan tiga perkataan lain dalam penerbitan penganut agama Kristian bagi tujuan pendidikan.

Perkara itu dapat dilihat apabila sekumpulan wakil rakyat dari Sabah dan Sarawak – yang mewakili pihak kerajaan mahupun pembangkang – meminta Perdana Menteri, Tan Sri Muhyiddin Yassin untuk menarik balik rayuan berkenaan.

Memetik laporan media tempatan, 50 wakil rakyat dan empat ahli Dewan Negara itu berkata, dengan berbuat demikian, ia akan dapat menamatkan polemik yang dihadapi oleh masyarakat di Sabah, Sarawak serta Orang Asli yang sudah berlanjutan lebih 35 tahun.

Mereka juga meminta semua parti politik untuk tidak menangguk di air keruh dan mencari keuntungan politik dalam isu berkenaan.

Meluahkan rasa terkilan, Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, wakil-wakil rakyat beragama Islam dari blok kerajaan mahupun pembangkang masih tidak sepakat dalam isu berkenaan.

Lebih menyedihkan lagi ramai antara mereka hanya sibuk sindir-menyindir, walhal telah beriltizam untuk berjuang menjaga kesucian agama Islam.

“Malah sepatutnya seorang muslim akan sensitif dalam isu ini kerana itulah kayu ukur kepada sensitiviti iman kita.

“Apatah lagi wakil rakyat yang diberikan kuasa, walaupun hanya seorang wakil rakyat biasa tiada jawatan menteri atau exco.

“Hatta wakil rakyat pembangkang pun ada kuasa yang boleh dimanfaatkan untuk agama,” katanya dalam kenyataan, hari ini.

Dalam perkembangan sama, beliau tidak pasti sama ada gesaan disuarakan wakil-wakil rakyat itu petanda bahawa pilihan raya negeri (PRN) Sarawak sudah hampir.

Ini kerana katanya, kes Kalimah Allah 1.0 dahulu pun tercetus ketika sekitar hampir-hampir pilihan raya juga.

“Apa-apa pun, Insya-Allah, PEMBELA akan mencari jalan untuk memujuk wakil-wakil rakyat muslim kita untuk bersolidariti dan bersuara tegas dalam isu ini.

“Kita tahu, kuasa kita bukan sebesar kuasa yang ada pada ahli politik. Tetapi jika bukan kita, siapa lagi?,” katanya.


Kontak rapat COVID-19, kes Rosmah ditangguh

KUALA LUMPUR, 3 Jamadilawal 1443H, Rabu – Mahkamah Tinggi di sini hari ini menangguhkan perbicaraan kes rasuah yang dihadapi Datin Seri Rosmah Mansor berhubung pembekalan projek solar hibrid kepada 369 sekolah di luar bandar di Sarawak berikutan status MySejahtera menunjukkan beliau kontak rapat kes COVID -19.

Hakim Mohamed Zaini Mazlan turut melapangkan perbicaraan yang dijadualkan esok, selepas peguam Datuk Jagjit Singh memberitahu mahkamah bahawa status MySejahtera anak guamnya itu berwarna jingga.

“Anak guam saya hadir hari ini dan kami menyuruh beliau tunggu di dalam kereta sama ada Yang Arif mahu meneruskan prosiding atau melapangkan perbicaraan. Status MySejahtera suami beliau (Datuk Seri Najib Tun Razak) adalah merah,” kata peguam itu.

Ketika ditanya Mohamed Zaini sama ada Datuk Seri Najib positif COVID-19, Jagjit menjawab: “Saya tidak pasti, tetapi saya dimaklumkan status (MySejahtera) beliau berwarna merah.

Hakim Mohamed Zaini berkata warna merah bermakna individu terlibat didapati positif COVID-19, namun peguam menjawab beliau tidak pasti.

Hakim Mohamed Zaini berkata prosedur operasi standard (SOP) kompleks mahkamah itu hanya individu mempunyai paparan status MySejahtera berwarna biru boleh dibenarkan masuk ke bangunan berkenaan manakala individu yang menjadi kontak rapat atau kasual, tidak dibenarkan memasuki premis berkenaan.

“Walaupun saya menegaskan beliau (Rosmah) untuk masuk ke dalam bangunan, namun pihak keselamatan di tingkat bawah tidak akan membenarkan beliau masuk, jadi mereka boleh membantah keputusan saya. Ini adalah peraturan ketat yang saya perlu patuhi. Jadi, saya akan melapangkan persidangan hari ini dan esok,” kata hakim itu.

Beliau turut mengarahkan peguam bela supaya menyemak dan mengemas kini status MySejahtera Rosmah kerana perbicaraan perlu diteruskan pada Jumaat ini.

“Ini tanggungjawab yang perlu anda pikul…anda perlu memastikan anak guam anda mengemas kini status MySejahtera beliau dan memaklumkan kepada mahkamah mengenai sebarang perkembangan terkini. Jika statusnya biru (berisiko rendah), kami akan meneruskan perbicaraan pada Jumaat,” katanya.

Terdahulu, Timbalan Pendakwa Raya Kanan Datuk Seri Gopal Sri Ram memberitahu mahkamah, beliau telah dimaklumkan oleh peguam bela bahawa Rosmah telah menjadi kontak rapat dengan individu yang menghidap COVID-19.

“Saya serahkan sepenuhnya kepada Yang Arif kerana kami bersedia untuk meneruskan pemeriksaan balas ke atas Rosmah, tetapi bergantung kepada keputusan Yang Arif,” kata Sri Ram, yang merupakan bekas Hakim Mahkamah Persekutuan.

Sementara itu, Hakim Mohamed Zaini turut meminta pihak pembelaan menjelaskan kepada mahkamah mengenai alasan Rosmah gagal pulang ke tanah air selepas lawatannya ke Singapura pada 21 November sebagaimana yang diperintahkan oleh mahkamah pada Oktober lepas.

“Daripada berita yang saya baca di akhbar, mengikut perintah yang saya keluarkan pada 15 Oktober 2021, adakah anda ingin menjelaskannya? Kerana menurut arahan yang saya berikan itu, anak guam anda sepatutnya pulang ke Malaysia pada atau sebelum 21 November, dan berdasarkan apa yang saya baca di akhbar beliau tidak kembali pada tarikh tersebut.

“Tetapi perkara itu bagi saya, ia hanya khabar angin, saya ingin mendengar daripada anda sendiri Datuk Jagjit,” kata hakim itu.

Jagjit menjelaskan bahawa terdapat perubahan dalam rancangan perjalanan anak guamnya itu memandangkan terdapat perubahan pada peraturan kuarantin di bawah Laluan Perjalanan Lengkap Vaksin (VTL) yang baharu antara Malaysia dan Singapura dan beliau mewakili Rosmah memohon maaf kepada mahkamah. – Bernama


Enam kapal baharu terbabit perjanjian bijirin Laut Hitam

KYIV,2 Zulkaedah 1444H, Isnin – Pusat Penyelarasan Bersama (JCC) yang diketuai Pertubuhan Bangsa-Bangsa Bersatu (PBB) bertanggungjawab menyelia penghantaran barangan telah mendaftar enam buah kapal baharu untuk menyertai perjanjian bijirin Laut Hitam.

Jurucakap PBB, Stephanie Tremblay berkata, operasi penghantaran barangan telah dimulakan selepas perjanjian disambung selama dua bulan dan berakhir 18 Julai depan.

“Buat masa ini terdapat tiga kapal muatan yang sedang bersiap untuk pemeriksaan di Istanbul.

“Pasukan JCC telah memeriksa dan membersihkan tiga kapal baharu untuk meneruskan perjalanan ke pelabuhan Odessa dan Chornomorsk,” katanya.

Turkiye, PBB, Russia dan Ukraine berjaya menandatangani perjanjian berkenaan di Istanbul Julai tahun lalu bagi menyambung semula eksport bijirin dari tiga pelabuhan Laut Hitam Ukraine.

Terdahulu, aktiviti eksport dihentikan susulan pertempuran antara Russia-Ukraine yang bermula Februari tahun lalu. – Agensi


ISMA lancar buku fotobiografi ‘Muhammad Adib’

Oleh Athirah Huda Zalhe

BANGI, 19 Safar 1442H, Rabu – Ikatan Muslimin Malaysia (ISMA) – gerakan yang lantang memperjuangkan isu-isu rakyat – hari ini melancarkan buku fotobiografi mengenai anggota bomba, Allahyarham Muhammad Adib Mohd Kassim.

Apa yang menarik, buku bertajuk ‘Muhammad Adib’ itu ditulis sendiri oleh adik Allahyarham iaitu Siti Aishah Mohd Kassim, 20.

Buku 105 muka surat itu menghimpunkan kehidupan peribadi dan kenangan Allahyarham sejak kecil sehingga berkhidmat sebagai anggota bomba dan penyelamat.

Ia turut menceritakan pengalaman Siti Aishah dibesarkan bersama Allahyarham Muhammad Adib ketika kecil, sikap peribadi abangnya dengan keluarga serta impak tragedi November 2018 ke atas keluarga Mohd Kassim Abdul Hamid.

Buku terbitan Piri Reis Media itu juga menghimpunkan kebanyakan gambar yang tersimpan di dalam telefon Allahyarham sendiri.

Penerbitnya, Muhammad Kamarul Busu berkata, pihaknya tidak menyasarkan jualan terlalu tinggi memandangkan keadaan semasa yang bergelut dengan wabak pandemik COVID-19.

“Namun, kita mengharapkan orang ramai yang mengikuti perkembangan kes Allahyarham Adib untuk dapatkan buku ini, kerana ia bukan buku biasa dengan gaya bahasanya juga berbeza.

“Buku ini adalah kisah benar, dan gambar yang terdapat di dalam buku ini memang daripada telefon milik arwah sendiri,” katanya ketika ditemui Ismaweb.net, pada majlis pelancaran buku di Ibu Pejabat ISMA di sini, hari ini.

Majlis yang dirasmikan oleh Presiden ISMA, Haji Aminuddin Yahaya itu turut dihadiri Siti Aishah, bapa Allahyarham Muhamad Adib, Mohd Kassim serta wakil Jabatan Bomba dan Penyelamat Malaysia.

Buku itu bakal berada di pasaran minggu hadapan dengan harga RM29.00 bagi naskah hitam putih, dan RM49.00 untuk naskah berwarna.

Selain boleh dibeli menerusi Piri Reis Media, orang ramai juga boleh mendapatkan buku ‘Muhammad Adib’ di ibu pejabat ISMA, sebagai pengedar rasmi.


5,000 aktivis ISMA jayakan ‘Tukar Nama Asal, Hapus Jejak Penjajah’

BANGI, 20 Zulhijjah 1441H, Isnin – Atas dasar kesedaran untuk mengembalikan jati diri negara berteraskan Melayu dan Islam, Pemuda Ikatan Muslimin Malaysia (ISMA) sekali lagi mengangkat inisiatif ‘Ini Negara Perjuangan’ sempena bulan kemerdekaan tahun ini.

Dengan slogan ‘Tukar Nama Asal, Hapus Jejak Penjajah’, kempen itu diwujudkan berikutan kekecewaan rakyat terhadap kempen kemerdekaan Malaysia Prihatin, yang gagal membawa mesej sebenar semangat perjuangan.

Jawatankuasa Gerakan Massa Pemuda ISMA, Soufi Anual berkata, beberapa aktiviti akan dilaksanakan sepanjang bulan kemerdekaan yang bertujuan mengembalikan semangat perjuangan dan patriotisme dalam kalangan masyarakat.

“Antaranya ialah Jelajah ‘Tukar Nama Asal, Hapus Jejak Penjajah’, wacana, forum, webinar dan pertandingan yang akan dilaksanakan di seluruh negara.

“Bagi aktiviti jelajah tersebut, Pemuda ISMA telah mengenal pasti beberapa tempat, khususnya kawasan bersejarah di seluruh negara yang masih menggunakan nama yang diberikan penjajah dan bukan nama asal tempat tersebut yang memiliki khazanah kegemilangan sejarah dan tamadun Melayu,” katanya dalam kenyataan, hari ini.

Soufi berkata, Pemuda ISMA juga akan bekerjasama dengan NGO lain untuk menghantar memorandum tuntutan kepada Parlimen dan kerajaan negeri, bagi penukaran nama tempat dari yang diberikan penjajah kepada nama asal.

“Kami juga akan sentiasa memantau perkembangan tuntutan-tuntutan ini sehinggalah ia ditunaikan.

“Justeru, Pemuda ISMA bersedia mengerahkan 5,000 aktivis di seluruh negara untuk bersama-sama masyarakat menjayakan kempen pada tahun ini.

“Pemuda ISMA dengan hati terbuka bersedia untuk bekerjasama dengan mana-mana pihak, termasuklah NGO dan badan berwajib untuk menjayakan kempen ini,” katanya.


Amizar harapan BN, penerus kesinambungan Allahyarham Johari

BENTONG, 7 Rabiulawal 1445H, Sabtu – Demi meneruskan kesinambungan perkhidmatan Allahyarham Datuk Seri Johari Harun di Dewan Undangan Negeri (DUN) Pelangai, Datuk Seri Ahmad Zahidi Hamidi meminta pengundi setempat memilih Barisan Nasional (BN) pada Pilihan Raya Kecil (PRK) kawasan itu.

Terdahulu, Anak Felda Chemomoi, Datuk Amizar Abu Adam, 50, dinamakan sebagai calon mewakili BN di pada hari penamaan calon PRK DUN tersebut.

Ahmad Zahid berkata, BN menaruh penuh harapan terhadap calon yang dipilih kerana beliau terkenal dalam kalangan orang Pelangai dan juga adalah anak FELDA.

“Tentunya lebih sikit 16,000 di Pelangai ini sangat mengharapkan kesinambungan perkhidmatan sebagaimana yang dilakukan oleh Allahyarham Datuk Seri Johari.

“Jika calon BN diberi mandat untuk terus mencurahkan khidmat di kawasan itu, kita akan melakukan yang terbaik untuk warga Pelangai termasuk penduduk sekitar kawasan itu antaranya dari segi menyediakan kemudahan diperlukan mereka,” katanya seperti dilapor akhbar tempatan.

Dalam pada itu, Pengerusi BN berkata, kerjasama menerusi keserasian yang terbentuk antara parti komponen Kerajaan Perpaduan lain berupaya memastikan kerusi kubu kuat UMNO itu kekal menjadi milik parti berkenaan.

“Kita berterima kasih kerana rakan-rakan dalam Kerajaan Perpaduan ini termasuk (Presiden Amanah) Datuk Seri Mohammad Sabu dan rakan yang lain… satu keserasian yang terbentuk, khususnya di (dalam PRK) di Johor, kami membantu mereka dan di sini (Pelangai) mereka pula membantu kita.

“Tambahan pula, keyakinan saya agak tinggi kepada Datuk Seri Wan Rosdy Wan Ismail sebagai Pengerusi BN Pahang dan beliau juga dilantik sebagai Pengarah Pilihan Raya Pelangai.

“Tentunya Pelangai masih sangat perlukan beberapa kemudahan sebagaimana yang saya dapati data-data keperluan mereka. Insya-Allah kita akan lakukan yang terbaik,” katanya.

Mengenai keyakinan BN pada PRK kali ini, Ahmad Zahid menasihati jentera parti jangan sesekali mengambil mudah akan keupayaan lawan.

Sementara itu, mengulas tindakan Haslihelmy DM Zulhasli yang bertanding calon Bebas bagi PRK DUN Pelangai, Ahmad Zahid yang juga Presiden UMNO menegaskan keahlian ahli UMNO Kampung Sum-Sum tergugur secara automatik.

PRK Pelangai akan diadakan pada 7 Oktober ini susulan kematian penyandangnya, Datuk Seri Johari Harun, 53, dalam nahas pesawat terhempas di Shah Alam, Selangor pada 17 Ogos lepas.

Seramai 16,456 pengundi layak menunaikan tanggungjawab masing-masing dalam PRK itu termasuk 36 anggota polis dan tiga Pengundi Tidak Hadir Luar Negara.

Terdahulu, Anak Felda Chemomoi, Datuk Amizar Abu Adam, 50, dinamakan sebagai calon mewakili BN di pada hari penamaan calon PRK DUN Pelangai.

Dalam pada itu, Ahmad Zahid yang juga Pengerusi BN berkata, kerjasama menerusi keserasian yang terbentuk antara parti komponen Kerajaan Perpaduan lain berupaya memastikan kerusi kubu kuat UMNO itu kekal menjadi milik parti berkenaan.


Pembangkang cari nahas, kebal COVID-19 sangatkah?

BANGI, 23 Zulhijjah 1442H, Isnin – Gila! Tanpa memikirkan kesan, Ahli-Ahli Parlimen Pembangkang seperti mencari nahas berkumpul secara beramai-ramai di bangunan Parlimen pagi tadi tanpa penjarakan sosial.

Walhal, mereka pemimpin yang sepatutnya menunjukkan contoh baik kepada rakyat, bukannya berkelakuan buruk semata-mata kerana kuasa dan kepentingan politik.

Di kala ini, rakyat mahu hidup bebas dari cengkaman wabak COVID-19, tetapi dengan perlanggaran SOP oleh pemimpin pembangkang, pastinya akan tercetus kluster baharu atau jangkitan yang tidak diingini.

Atas sebab itu, Setiausaha Agung BERJASA, Ir Ts Muhammad Lukman Al Hakim menggesa Polis Diraja Malaysia (PDRM) mengambil tindakan tegas terhadap semua yang terlibat.

Ini penting bagi memastikan tiada ‘double standard’ denda kepada ahli politik dan rakyat biasa seperti mana yang pernah berlaku sebelum ini, katanya.

Beliau menegaskan, tindakan Ahli Parlimen pembangkang di Dataran Merdeka pagi tadi bukan sahaja melanggar undang-undang negara, bahkan turut membahayakan kesihatan mereka dan orang ramai.

“Walaupun majoriti mereka telah mendapat dua dos vaksin, namun ia tidak sedikitpun menghalalkan perbuatan tersebut, apatah lagi statistik menunjukkan 100 orang Ahli Parlimen negara tergolong dalam golongan berisiko tinggi (berusia lebih 60 tahun).

“Apatah lagi setelah dua orang Ahli Parlimen telah positif COVID-19 sebelum ini (enam Ahli Parlimen kontak rapat) dan kemudian 13 orang kakitangan Parlimen pula dijangkiti COVID-19 (58 orang kakitangan Parlimen kontak rapat) Jumaat lalu,” katanya.

Bercakap kepada Ismaweb.net hari ini, Lukman mengakui meskipun peratusannya masih rendah, namun kesihatan dan nyawa Ahli Parlimen negara sudah tentu tidak sama nilainya dengan rakyat biasa.

Lebih-lebih lagi dari segi nilaian kestabilan politik dunia, kerana itulah tindakan menangguhkan Dewan Rakyat diambil, katanya.

“Amat malang, apabila mereka sendiri pula yang mencari nahas dan berkumpul secara beramai-ramai di tempat terbuka tanpa penjarakan sosial yang konsisten.

“Perhimpunan ini seakan lakonan semula demonstrasi lawan yang berlaku di bandaraya beberapa hari lepas,” katanya.

Terdahulu, puluhan Ahli Parlimen pembangkang berarak menuju semula ke Parlimen selepas berkumpul di Dataran Merdeka kira-kira jam 10.20 pagi tadi.

Mereka berarak beramai-ramai berjalan kaki sambil membawa sepanduk yang mendesak Perdana Menteri dan anggota Kabinet meletakkan jawatan.

Sepanjang perarakan, laungan ‘Daulat Tuanku’, ‘undur Muhyiddin’, ‘Perdana Menteri pengecut’ dilaungkan.


Vaksinasi remaja bawah 18 tahun di Sarawak bermula Rabu ini

KUCHING, 27 Muharram 1443H, Ahad – Vaksinasi COVID-19 bagi remaja berusia bawah 18 tahun di Sarawak dijangka akan bermula Rabu ini, kata Timbalan Ketua Menteri, Datuk Amar Douglas Uggah Embas.

Uggah yang juga Pengerusi Jawatankuasa Pengurusan Bencana Negeri (JPBN) Sarawak berkata, ketika ini negeri itu di peringkat akhir melaksanakan persiapan untuk melaksanakan vaksinasi kumpulan berkenaan.

“Sekarang kita sedang membuat persiapan untuk melaksanakan program ini susulan pengumuman Menteri Kesihatan, Khairy Jamaluddin semalam bahawa program yang akan dilaksanakan di seluruh negara itu akan dimulakan di Sarawak pada Rabu ini.

“Ini kerana Sarawak sudah mencapai kadar sasaran lebih 80 peratus populasi dewasanya telah divaksin,” katanya dalam kenyataan di sini hari ini.

Uggah berkata setelah persiapan selesai, pengumuman secara terperinci berkaitan pelaksanaan proses vaksinasi itu akan dilakukan.

Sementara itu, Uggah sekali lagi merayu kepada sebilangan kecil rakyat Sarawak yang menolak atau masih enggan disuntik vaksin agar berbuat demikian secepat mungkin.

Beliau berkata, selagi ada individu yang tidak divaksin, mereka bukan sahaja akan membahayakan diri sendiri malah orang lain di sekeliling.

“Lebih-lebih lagi sekarang, terdapat banyak kes positif dan varian Delta yang lebih mudah berjangkit,” tambahnya. – Bernama


PBB kutuk letupan bom di 2 buah sekolah di barat Kabul

KABUL, 19 Ramadan 1443H, Khamis – Pertubuhan Bangsa-Bangsa Bersatu (PBB) mengutuk serangan berdarah letupan bom di dua institusi pendidikan di Kabul, mengorbankan enam individu dan mencederakan 20 yang lain, Selasa lalu.

Letupan berlaku di Sekolah Tinggi Abdul Rahim Shahid dan Pusat Pendidikan Mumtaz dengan kedua-dua lokasi terletak di Dasht-e-Barachi, kawasan majoriti penduduk Islam.

Menurut PPB Afghanistan, letupan itu berlaku sejurus selepas pelajar lelaki keluar daripada kelas sebelum disusuli letupan di Pusat Pendidikan Mumtaz.

Sementara itu, Setiausaha Agung PBB, António Guterres mengecam perbuatan berkenaan, sambil menyifatkan serangan terhadap orang awam termasuk sekolah adalah perkara yang dilarang di bawah undang-undang kemanusiaan antarabangsa.

Misi Bantuan di Afghanistan (UNAMA) menerusi Twitter turut mengutuk serangan yang disifatkan sebagai tindakan keji itu.

“Mereka yang bertanggungjawab terhadap jenayah menyasarkan sekolah dan kanak-kanak mesti dibawa ke muka pengadilan,” kata UNAMA, sambil menyatakan Ketua Misi Deborah Lyons menyampaikan rasa simpati kepada keluarga mangsa dan berharap mereka kembali sembuh dengan cepat.

Sementara itu, Pesuruhjaya Tinggi PBB kepada Pelarian, Filippo Grandi turut mengucapkan takziah kepada mangsa yang terlibat.

Dalam pada itu, Jurucakap Polis Kabul, Khalid Zhadran berkata, letupan berlaku disebabkan alat letupan buatan sendiri.

Seorang saksi berkata, alatan berkenaan dipasang ketika pelajar sedang berehat dan keluar daripada kelas. – Agensi


RM242 juta diperuntuk bantu tangani isu muara Sungai Dungun

BANGI, 26 Safar 1444H, Khamis – Kementerian Alam Sekitar dan Air (KASA) melancarkan Projek Pemuliharaan Muara Sungai Dungun bagi membantu menangani masalah nelayan di daerah berkenaan.

Menterinya, Datuk Seri Tuan Ibrahim Tuan Man berkata, projek yang menelan belanja sebanyak RM242.97 juta itu akan bermula 26 September ini dan dijangka siap pada 25 Mac 2027.

Beliau berkata, isu berkaitan muara Sungai Dungun telah lama berlarutan dan menerima banyak aduan mengenai masalah berkenaan.

“KASA mendengar masalah utama nelayan, penduduk dan pengusaha bot di sekitar Dungun.

“Masalah muara cetek disebabkan mendapan menyukarkan pelayaran keluar masuk dari muara ke laut.

“Kadang kala bot rosak, malah lebih berat lagi hingga berlaku kemalangan,” katanya dalam kenyataan, hari ini.

Tuan Ibrahim berkata, masalah muara cetek juga akan mengurangkan upaya sungai mengalirkan air ke laut dan boleh menyebabkan banjir.

“Oleh sebab itu, masalah ini perlu ditangani segera agar 500 bot boleh belayar dengan selamat dan 5,000 penduduk sekitar akan menikmati hidup dengan lebih baik.

“Maka, hari ini saya lancarkan Projek Pemuliharaan Muara Sungai Dungun yang menelan belanja sebanyak RM242.97 juta,” katanya.


Taliban akan benarkan wanita terlibat aktiviti kemanusiaan

KABUL, 4 Rejab 1444H, Khamis – Taliban akan merangka garis panduan baharu bagi membolehkan kaum wanita di negara itu terlibat dengan aktiviti kemanusiaan.

Pendedahan berkenaan dibuat oleh Ketua Bantuan Pertubuhan Bangsa-Bangsa Bersatu (PBB), Martin Griffiths selepas menerima maklum balas daripada menteri-menteri Taliban susulan rundingan yang diadakan di Kabul, minggu lalu.

“Wanita sangat memainkan peranan penting dalam menyampaikan bantuan, walaupun terdapat kebimbangan penyertaan golongan berkenaan membahayakan operasi kemanusiaan, namun ia mampu menyelamatkan lebih ramai nyawa di negara ini.

“Tindakan ini akan memudahkan pasukan pertubuhan bukan kerajaan (NGO) memandangkan banyak program kemanusiaan akan diadakan sepanjang tahun ini,” kata Griffiths.

Mengulas lanjut, katanya, pelbagai agensi berkaitan akan menyediakan aktiviti kemanusiaan bagi membantu 28 juta rakyat atau separuh daripada populasi penduduk di negara ini berikutan keadaan musim sejuk melampau.

Malah, sejak dua minggu lalu lebih 126 rakyat dilaporkan terkorban akibat kesejukan melampau, rebah akibat hipotermia dan kesan asap toksik daripada bahan pemanas.

Bagaimanapun, tiada bantuan disalurkan oleh pihak NGO yang terlibat dalam aktiviti kemanusiaan berikutan tiada agihan yang secukup dilakukan.

Sementara itu, seorang wanita warga emas, Qamal Gul di wilayah pedalaman di Parwan, meluah kesedihan kerana terpaksa meneruskan musim sejuk dalam keadaan sukar.

Lebih menyedihkan, wanita warga emas itu mengakui dirinya tidak menerima bantuan dan terpaksa berdepan musim kesejukan bersendirian dengan menggunakan alat pemanas arang tradisional di rumahnya.

“Tiada agensi bantuan yang melawat kami di sini malah pihak kerajaan juga sudah melupakan kami dan tidak melihat kesusahan kami,” katanya. – Agensi


Jadikan Perlembagaan, kedaulatan raja-raja identiti jati diri bangsa

1. ALHAMDULILLAH, syukur ke hadrat Allah S.W.T kerana pada tahun ini 10 Zulhijjah 1442H kita diberikan peluang untuk menjalankan ibadah korban dan meraikan Hari Raya Aidiladha. Saya mewakili parti Berjasa ingin mengucapkan Selamat Hari Raya Aidiladha kepada seluruh umat Islam di Malaysia.

2. Marilah kita sama -sama menghayati dan mengambil ibrah di atas pengorbanan Nabi Ibrahim a.s terhadap anaknya Nabi Ismail. Pengorbanan yang amat besar yang dilakukan oleh Nabi Ibrahim boleh dijadikan satu pengajaran kepada umat Islam supaya sentiasa bersedia dengan apa jua ujian yang diberikan dan sedar bahawa diakhirnya hanya Allah sahaja yang layak dipatuhi dan ditaati perintahnya secara mutlak.

3. Begitu juga dengan pengajaran daripada kisah Siti Hajar yang mana keikhlasan dan rasa takut akan perintah Allah sahaja menyebabkan beliau sanggup melakukan pengorbanan. Kisah beliau dapat kita ambil untuk dijadikan tauladan dalam menjalani mehnah kehidupan demi mencapai keredhaan Allah S.W.T. kerana kita yakin bahawa setiap ujian yang berlaku pasti ada hikmah disebaliknya.

4. Oleh itu, dalam kegembiraan melaksanakan ibadah korban ini, haruslah diingatkan bahawa kita masih belum menang dalam memerangi wabak COVID-19. Kita dapat saksikan semenjak kebelakangan ini kes COVID-19 semakin meningkat di negara kita, jadi kita tidak boleh terlalu alpa kerana negara kita masih belum berjaya.

5. Maka kita sebagai rakyat Malaysia mestilah sama – sama terus memberikan kerjasama yang sebaiknya untuk terus mematuhi segala prosedur operasi standard atau SOP yang telah ditetapkan oleh kerajaan sewaktu ibadah korban dijalankan.

6. Akhir kata, dengan mengambil semangat pengorbanan ini, BERJASA menyeru supaya kita juga hendaklah bersedia untuk berkorban masa dan jiwa bagi memastikan kestabilan dan kemakmuran yang kita nikmati ini akan terus dipertahankan dan menjadikan Perlembagaan negara serta kedaulatan raja-raja kekal sebagai identiti jati diri bangsa.

“MEMBANGUN WATAN BERDAULAT”

Haji Zamani Ibrahim
Presiden BERJASA


Serangan terbaharu Istanbul cetus ketakutan pada penduduk

ISTANBUL, 19 Rabiulakhir 1444H, Selasa – Serangan pengganas terbaharu di Istanbul buat pertama kalinya dalam tempoh enam tahun, mencetuskan semula rasa takut penduduk di kota Turkiye.

Timbul persoalan sama ada ini permulaan satu lagi era serangan, seperti pada 2015 dan 2016, apabila kumpulan Kurdish dan Daesh membunuh ribuan nyawa, menyemai kengerian dan kesengsaraan apabila ekonomi dan kebajikan sosial Turki tertekan.

Ketika itu dianggap tempoh paling ganas dalam sejarah Turkiye. Serangan oleh kumpulan berkaitan Parti Pekerja Kurdistan (PKK) mendorong kempen ketenteraan yang ganas di tenggara Turki.

Kumpulan Daesh adalah ancaman berterusan, dan percubaan rampasan kuasa yang gagal sehingga membunuh 251 orang.

Seorang peguam dan penduduk Istanbul, Muhlis Balik memberitahu Middle East Eye bahawa serangan terbaharu ini, yang mengorbankan enam dan mencederakan puluhan nyawa di Istiklal Avenue sangat mendukacitakan.

“Orang ramai marah, tidak gembira dan semakin putus asa,” katanya.

Turki sedang bergelut dengan lonjakan inflasi, dengan lira menyusut hampir 300 peratus berbanding dolar sepanjang tahun lalu.

Muhlis percaya bahawa negara mungkin terus tidak stabil pada masa akan datang.

Terdahulu, Menteri Dalam Negeri Turki, Suleyman Soylu menuduh kumpulan bersenjata PKK bertanggungjawab melakukan pengeboman di jalan sibuk Istanbul yang mengorbankan enam orang dan mencederakan lebih ramai lagi.

Polis Istanbul berkata, berpuluh-puluh orang telah ditangkap berhubung serangan Ahad, termasuk seorang wanita yang disyaki meletakkan bom itu.

Namun, PKK pada Isnin menafikan bertanggungjawab terhadap serangan itu dan setakat ini tiada kumpulan yang mendakwanya.

Sementara itu, Polis Istanbul berkata, 46 orang telah ditangkap, termasuk seorang wanita yang disyaki meletakkan bom itu.

Polis berkata, Ahlam Albashir adalah warga Syria dan dia mengaku dilatih oleh PKK.

Rakaman yang dikeluarkan oleh polis Istanbul menunjukkan bahawa Albashir mempunyai pistol dan beberapa peluru di kediamannya, bersama sejumlah wang tunai dan beberapa emas. – Agensi


Demi undi Melayu DAP boleh pula guna papan tanda Jawi?

BANGI, 24 Rabiulakhir 1443H, Isnin – Sikap DAP yang berat sebelah dan rasis terhadap apa jua usaha untuk memperkukuhkan kedudukan tulisan Jawi di negara ini diketahui ramai pihak.

Namun apa yang peliknya, sesuatu perkara menjadi tentangan hebat boleh berubah sekelip mata sekiranya ia mendatangkan manfaat.

Sebagai contoh gambar dimuat naik Ketua Penerangan Parti Barisan Jemaah Islamiah Se-Malaysia (BERJASA), Hazwan Mohamad di laman sosial Telegram beliau yang memaparkan papan tanda DAP Kelantan menggunakan tulisan Jawi.

“Kalau kena tang depa, menggelupur kepanasan.

“Tetapi kalau bagi manfaat pada mereka untuk kaut undi orang Melayu, semua tak apa bagi mereka,” katanya dalam satu kenyataan ringkas, hari ini.

Kesal dengan situasi itu, Hazwan meminta supaya parti-parti berunsurkan perkauman terutama sekali DAP, MCA termasuk pertubuhan-pertubuhan Cina agar menyedari hakikat bahawa mereka bertapak di bumi Malaysia.

“Sudah-sudahlah wahai DAP, MCA, Dong Jiao Zhong, terimalah kenyataan bahawa negara yang kamu duduk hari ini mesti punyai identiti nasional yang satu yang kamu tidak boleh benci dan tidak boleh tolak sama sekali,” katanya.

Terdahulu, Ahli Dewan Undangan Negeri (ADUN) Bilut, Lee Chin Chen menyatakan rasa tidak berpuas hati apabila Jabatan Pendidikan Negeri (JPN) Pahang memanfaatkan status bantuan penuh kerajaan untuk menggantikan tulisan Cina pada papan tanda sekolah jenis kebangsaan Cina (SJKC) dengan tulisan Jawi.

Chin Chen yang merupakan Ketua Pembangkang DUN Pahang membidas tindakan menukar papan tanda dua buah SJKC di Pekan.

Dakwanya, tindakan itu mencabar kesabaran masyarakat pelbagai kaum dan mengambil ringan muafakat sedia ada.


Kemelut di Libya tegang, Turki kecam Mesir, UAE sokong musuh

ISTANBUL, 25 Zulkaedah 1441H, Jumaat – Presiden Turki, Recep Tayyip Erdogan mengecam Mesir dan Emiriah Arab Bersatu (UAE) ekoran tindakan mereka menyokong tentera yang berpusat di Timur Libya.

Kecaman dibuat selepas Presiden Mesir, Abdel Fattah al-Sisi bertemu puak Libya yang menggesa Kaherah campur tangan dalam perang saudara.

Turki memberikan bantuan ketenteraan kepada pihak kerajaan yang berpusat di Tripoli dalam konflik di Libya, sementara Mesir, UAE dan Russia menyokong musuh-musuhnya dalam pemerintahan yang berpusat di Timur.

Beberapa minggu kebelakangan ini menyaksikan kemaraan tentera kerajaan yang mendorong komander Timur Khalifa Haftar melancarkan serangan ke ibu kota.

Penggubal undang-undang yang berpusat di Timur minggu ini menggesa, Mesir campur tangan dalam konflik berkenaan.

Al-Sisi bertemu dengan suku Libya, semalam dan mengatakan Mesir tidak akan terbiar dalam menghadapi ancaman langsung terhadap keselamatan negara itu dan Libya.

Ditanya mengenai kemungkinan campur tangan Mesir, Erdogan berkata, Turki akan mengekalkan sokongannya terhadap Kerajaan Perjanjian Nasional (GNA) yang diiktiraf di peringkat antarabangsa.

“Langkah-langkah yang diambil oleh Mesir di sini, terutama berpihak kepada Haftar menunjukkan mereka berada dalam proses tidak sah,” katanya yang turut menggambarkan pendekatan UAE sebagai ‘cetak rompak’.

Al-Sisi bulan lalu berkata, tentera Mesir mungkin memasuki Libya jika kerajaan Tripoli dan sekutunya dari Turki memperbaharui serangan di baris hadapan Sirte dan Al-Jufra, yang dilihat sebagai pintu masuk ke terminal eksport minyak utama Libya – kini dipegang oleh sekutu Haftar. – Agensi


Fahami sunnatullah kemenangan untuk elak rasa kecewa, putus asa

KITA perlu fahami sunnatullah (undang-undang) kemenangan untuk mengelakkan kekecewaan dan rasa putus asa dalam perjuangan.

Allah SWT hanya akan memberikan kemenangan kepada perjuangan dakwah Islam apabila para penggeraknya telah berusaha sehabis tenaga (all-out) dan bertawakal semaksimum mungkin.

Jika usaha, persediaan dan kekuatan material telah mencapai 100 peratus sekalipun, kemenangan yang hakiki tidak akan tercapai jika para penggerak dakwah masih bergelumang dengan dosa, tidak kuat bermujahadah melawan nafsu dan belum penuh kebergantungan mereka dengan Allah SWT

Begitu juga sebaliknya.

Keimanan dan tawakal yang maksimum juga tidak akan membawa kepada kemenangan jika usaha, disiplin dan kekuatan duniawi belum mencapai tahap ‘all-out’.

‘All-out’ bermaksud habis baik setakat kemampuan. Ia tidak semestinya terbaik di dunia. Ia juga tidak semestinya setara dengan kekuatan musuh.

Hakikat ini dapat kita lihat dengan jelas dalam peperangan Badar, Khandaq, Mu’tah dan banyak lagi peristiwa lain.

Sungguh, Allah SWT akan memberikan kemenangan apabila merasakan kita telah bersedia, bukan mengikut kehendak masa kita!

Ahli Jawatankuasa Pusat Ikatan Muslimin Malaysia (ISMA)
 Ir Lukman Al Hakim


Perarakan bendera Israel di Baitulmaqdis cetus kemarahan Palestin

RAMALLAH/GAZA, 28 Syawal 1444H, Jumaat – Perarakan Bendera oleh Israel di Baitulmaqdis pada Khamis mencetuskan kemarahan dan kecaman orang awam dan pegawai Palestin, lapor Xinhua.

Puluhan ribu rakyat Israel menyertai perarakan untuk memperingati ‘Penyatuan Baitulmaqdis’ di tengah-tengah langkah keselamatan Israel yang ketat.

Para peserta mengibarkan bendera Israel dan melaungkan slogan anti-Palestin, berarak dari bahagian barat bandar itu melalui Quarter of the Old City Islama sehingga ke Wailing Wall berhampiran Masjid Al-Aqsa.

Jurucakap presiden Palestin, Nabil Abu Rudeineh, memberitahu pemberita di Ramallah di Tebing Barat bahawa Baitulmaqdis hanya akan menjadi ibu negara Palestin yang Merdeka sampai bila-bila.

“Rakyat Palestin mempunyai hak yang sah di Baitulmaqdis, bukan Israel atau Amerika Syarikat (AS),” kata Abu Rudeineh, mengecam perarakan itu sebagai “provokasi dan peningkatan (ketegangan) Israel.”

Beliau menganggap kerajaan Israel bertanggungjawab sepenuhnya atas peningkatan ketegangan yang akan membawa kepada lebih banyak permusuhan, bukan sahaja di Baitulmaqdis bahkan di seluruh wilayah.

Agensi berita rasmi Palestin (WAFA) melaporkan, bahawa peserta Israel dalam perarakan itu yang dilindungi pegawai polis Israel, menyerang beberapa rakyat Palestin.

Polis Israel turut menahan 10 rakyat Palestin kerana menghalang perarakan.

Pada pagi Khamis, Israel mengerahkan lebih 3,000 anggota polis di seluruh kota Baitulmaqdis untuk memantau perarakan itu, menurut Radio Israel.

Di Semenanjung Gaza, ratusan rakyat Palestin berdemonstrasi berhampiran pagar sempadan antara Semenanjung Gaza timur dan Israel membantah perarakan bendera Israel.

Mereka mengibarkan bendera Palestin dan melaungkan slogan menentang Israel, sambil membakar tayar dan menggantung berpuluh-puluh bendera Palestin di pagar sempadan, kata saksi.

Pemimpin gerakan Jihad Islam Palestin (PIJ), Khaled Al-Batsh, berkata semua bukti sejarah menunjukkan kota Baitulmaqdis adalah milik Islam, Arab dan Palestin.

Tujuh penunjuk perasaan Palestin dilaporkan cedera dan berpuluh-puluh mengalami sesak nafas selepas terhidu gas pemedih mata yang dilepaskan oleh tentera Israel.

Sementara itu, ketua biro Hamas, Ismail Haniyeh, yang memerintah Semenanjung Gaza dalam satu kenyataan akhbar berkata: “penggerak entiti Israel untuk melindungi Perarakan Bendera mencerminkan kerapuhan keselamatan Israel.”

Haniyeh berkata, konfrontasi dengan musuh masih berterusan dan rakyat kita tidak akan berhenti selagi wilayah termasuk Baitulmaqdis dan hak kami tidak dikembalikan.”

Nasionalis Israel mengadakan Perarakan Bendera tahunan untuk meraikan apa yang dipanggil “Hari Yerusalem.” Israel menguasai Baitulmaqdis semasa perang 1967 dan mengilhakkannya tidak lama selepas itu – satu langkah yang tidak diiktiraf oleh kebanyakan masyarakat antarabangsa.- Bernama


Mesir terima 50,000 vaksin COVID-19 dari India

CAIRO, 19 Jamadilakhir 1442H, Isnin – Mesir menerima kira-kira 50,000 vaksin COVID-19 yang dihasilkan di India, sebagai usaha membendung penularan wabak di negara itu.

Penghantaran tiba di Lapangan Antarabangsa Kaherah di Emirated EK 927 dari India melalui Dubai, di mana pihak berkuasa memuktamadkan prosedur pelepasannya.

Penasihat Presiden Mohammed Awad Tag El-Din berkata, Mesir akan menerima vaksin COVID-19 dari pelbagai sumber secara berperingkat, termasuk vaksin Astra Zeneca dari India itu.

Katanya, Mesir akan mengutamakan pemberian vaksin itu kepada pekerja kesihatan, warga emas dan individu yang mempunyai penyakit kronik.

“Ketika ini Mesir sudah mempunyai simpanan alat perubatan dan peralatan yang strategik,” katanya.

Sementara itu, Kementerian Kesihatan Mesir telah mengumumkan pelancaran laman web aplikasi vaksin.

Penasihat menteri kesihatan untuk teknologi maklumat, Issam Salah berkata,
laman web itu dibangunkan bagi menyaring permintaan untuk mendapatkan vaksin.

Setakat ini, laman web berkenaan menerima 10,000 permintaan vaksin seawal sejam pertama dilancarkan.

Beliau berkata, terdapat tiga cara bagi mengemukakan permohonan iaitu mendaftar secara dalam talian, melalui panggilan telefon atau terus pergi ke senarai hospital yang bakal diumumkan kelak. -Agensi


Pelampau Israel serang sekolah, bakar bilik darjah

NABLUS, 19 Rabiulawal 1444H, Ahad – Puak pelampau Israel menyerang sebuah sekolah dan membakar bilik darjah di kampung Urif, selatan Nablus di Tebing Barat malam Sabtu, menurut sumber tempatan.

Aktivis Palestin setempat, Ghassan Daghlas berkata, sekumpulan peneroka Israel dari penempatan berdekatan Yitzhar telah menyelinap masuk ke kampung itu pada tengah malam, dan menyerang sebuah sekolah.

Serangan itu menyebabkan beberapa tingkap sekolah pecah, selain bilik darjah dibakar dan merosakkan beberapa peralatan lain.

Kejadian berlaku di tengah-tengah peningkatan sekatan tentera Israel di wilayah itu, termasuk serangan peneroka ekstremis Yahudi ke atas komuniti Palestin.

Penempatan Israel Yitzhar sangat terkenal dengan komuniti peneroka Yahudi yang kebelakangan ini sering melakukan serangan terhadap rakyat dan harta benda Palestin.

Tindakan melampau kumpulan itu termasuklah membakar, melontar batu, mencabut tanaman dan pokok zaitun serta serangan ke atas rumah.

Lebih 600,000 warga Israel tinggal di penempatan Yahudi di Baitulmaqdis Timur yang diduduki dan Tebing Barat – yang melanggar undang-undang antarabangsa. – Agensi


Thailand isytihar darurat di Bangkok elak perhimpunan besar

BANGKOK, 27 Safar 1442H, Khamis  – Kerajaan Thailand mengisytiharkan darurat di Bangkok untuk melarang perhimpunan besar-besaran bertujuan menamatkan tunjuk perasaan di jalanan.

Di bawah Dekri Darurat, menetapkan larangan berkumpul seramai lima orang atau lebih serta penerbitan berita dan mesej dalam talian lain yang boleh menjejaskan keselamatan negara dan menimbulkan ketakutan atau menyebarkan maklumat palsu.

Ia berkuat kuasa mulai 4 pagi (waktu tempatan) hari ini.

Dekri Darurat itu menyebut banyak kumpulan mengadakan perhimpunan awam yang menyalahi undang-undang di bandar serta mencetuskan kekacauan dan rusuhan.

Tindakan sedemikian menimbulkan ancaman keselamatan terhadap negara, orang ramai dan harta benda.

“Perhimpunan menyalahi undang-undang boleh menjejaskan keberkesanan langkah pencegahan untuk membendung pandemik COVID-19 yang akan memberi kesan kepada keselamatan dan ekonomi negara.

“Justeru, adalah perlu untuk memperkenalkan langkah-langkah bagi mengatasi keadaan itu dengan lebih berkesan bertujuan memelihara keamanan dan ketenteraman,” menurut dekri itu.

Pada Rabu penunjuk perasaan turut dilaporkan cuba menghalang perarakan diraja.

Di bawah dekri itu, polis boleh menahan penunjuk perasaan sehingga 30 hari.

Sejak pertengahan Julai, siri protes jalanan berlangsung, mengulangi tuntutan mereka – antara lain menggesa pembubaran parlimen, gangguan terhadap pengkritik pemerintah dihentikan dan pindaan perlembagaan. -Bernama


PAS nafi keluar kenyataan tak sokong Mas Ermieyati sebagai calon KM PN

MELAKA, 15 Rabiulakhir 1443H, Sabtu – Timbalan Presiden PAS Datuk Seri Tuan Ibrahim Tuan Man menafikan parti itu membuat kenyataan tidak bersetuju dengan calon Ketua Menteri Perikatan Nasional (PN) Datuk Mas Ermieyati Samsudin pada Pilihan Raya Negeri (PRN) Melaka.

Beliau menyifatkan sebaran palsu menggunakan kepala surat Majlis Syura Ulamak itu sebagai fitnah yang berat.

“Saya meminta untuk mereka yang bertanggungjawab terhadap fitnah ini agar menarik balik sebaran palsu tersebut dan juga menjauhi perbuatan yang tercela demi kepentingan nafsu,” menurutnya dalam kenyataan.

Terdahulu, tular satu kenyataan media menggunakan kepala surat Majlis Syura Ulama PAS yang mendakwa parti itu tidak menyokong pencalonan Mas Ermieyati, Timbalan Menteri di Jabatan Perdana Menteri (Parlimen dan Undang-Undang), sebagai Ketua Menteri jika PN mendapat mandat membentuk kerajaan di Melaka.

Sebelum ini, Pengerusi PN Tan Sri Muhyiddin Yassin mengumumkan perkara itu pada sidang media di Ibu Pejabat PN di Kuala Lumpur. – Bernama